Pembangunan kawasan sensitif alam sekitar, penguatkuasaan undang-undang perlu diperketat

(Lokasi kejadian tanah runtuh di tapak perkhemahan Father’s Organic Farm, Gohtong Jaya)

KUALA LUMPUR, 21 Disember- Penguatkuasaan undang-undang berkaitan pembangunan di kawasan sensitif alam sekitar perlu diperketat.Ia bagi memastikan pihak pemaju benar-benar mematuhi piawaian pembangunan ditetapkan bagi mengelak risiko berlaku bencana alam seperti banjir dan tanah runtuh serta melindungi keselamatan penduduk sekitar. Senator Datuk Arman Azha Abu Hanifah, berkata syarat berkaitan pembangunan alam sekitar juga perlu dikaji semula agar bencana seperti banjir di Pantai Timur dapat dikurangkan dan tragedi tanah runtuh yang berlaku baru-baru ini dapat dielakkan. "Kejadian tanah runtuh yang menggemparkan negara baru baru ini telah meragut nyawa, melibatkan kanak-kanak dan keluarga yang menemani di tapak perkhemahan."Saya berpendapat, perlu penguatkuasaan pematuhan polisi pemeliharaan alam sekitar di teliti dikaji demi kesejahteraan dan kepentingan alam sekitar", katanya dalam Sidang Dewan Negara.

(Senator Datuk Arman Azha Abu Hanifah)


Pertuduhan amang seksual, PU Azman mengaku tidak bersalah

AMPANG, 21 Disember- Pendakwah selebriti, Azman Syah Alias mengaku tidak bersalah atas pertuduhan melakukan amang seksual fizikal terhadap remaja lelaki berusia 17 tahun.Pengakuan dibuat selepas pertuduhan dibacakan terhadapnya, dihadapan Hakim Norhazani Hamzah di Mahkamah Sesyen Ampang.Mengikut pertuduhan, Azman Syah melakukan kesalahan terbabit di sebuah bilik resort di Hulu Langat, waktu tengah hari, 22 Julai lalu.Kes disiasat mengikut Seksyen 14 (d) Akta Kesalahan-Kesalahan Seksual Terhadap Kanak-Kanak 2017.Jika sabit salah, boleh dihukum penjara maksimum 20 tahun serta sebatan.Hakim membenarkan tertuduh diikat jamin RM10,000 dengan seorang penjamin.Mahkamah menetapkan sebutan semula kes pada 10 Februari tahun depan.Pertuduhan terbabit menjadikan mahkamah ketiga dia didakwa atas kes seksual selepas dihadapkan di Mahkamah Sesyen Klang dan Mahkamah Sesyen Seremban masing-masing pada awal bulan ini serta Oktober lalu.

(Pendakwah selebriti, Azman Syah Alias hadir bersama peguam ke Mahkamah Sesyen Ampang)


JAKIM anjur solat hajat, pohon kesejahteraan negara daripada musibah banjir

KUALA LUMPUR, 21 Disember- Jabatan Kemajuan Islam Malaysia (JAKIM) akan mengadakan solat hajat di tiga masjid utama iaitu Masjid Negara, Kuala Lumpur, Masjid Putra dan Masjid Tuanku Mizan Zainal Abidin, Putrajaya bagi memohon perlindungan, keselamatan dan kesejahteraan negara daripada musibah banjir.  Menteri di Jabatan Perdana Menteri (Hal Ehwal Agama), Datuk Mohd Na'im Mokhtar menerusi satu kenyataan memaklumkan program tersebut akan diadakan serentak pada esok, 22 Disember selepas solat Maghrib.  Beliau turut menasihati seluruh mangsa banjir di pantai timur dan ahli keluarga agar sentiasa mengambil langkah waspada dan mematuhi arahan pihak berkuasa ketika musibah melanda serta tabah dan sabar dengan ujian itu.  Selain itu, pihak Jabatan Agama Islam Wilayah Persekutuan (JAWI) juga akan bekerjasama untuk turut mengadakan solat hajat di masjid-masjid dan surau-surau Wilayah Persekutuan.Pengarah JAWI, Datuk Mohd Ajib Ismail berkata solat hajat akan diadakan selepas solat Maghrib pada 22 Disember dan juga selepas solat Jumaat pada 23 Disember.  Tambah beliau, masjid dan surau solat Jumaat di Wilayah-Wilayah Persekutuan juga telah digerakkan bagi mengadakan kutipan Jumaat serta menghulurkan bantuan dan keperluan bersesuaian melalui Skuad Musaadah agensi-agensi agama untuk disampaikan kepada golongan yang terkesan.


Cadangan sidang Parlimen berlangsung pada sesi petang bakal dipertimbang

KUALA LUMPUR, 21 Disember- Yang di-Pertua Dewan Rakyat, Datuk Johari Abdul bercadang untuk memperkenal semula sidang parlimen bermula pukul 2.00 petang.  Cadangan tersebut bagi menggantikan waktu sidang parlimen yang sebelum ini bermula pukul 10.00 pagi.  Jelasnya, ia bagi memudahkan ahli-ahli parlimen menjalankan urusan pentadbiran kerajaan pada sebelah pagi.  Cadangan itu juga akan dikemukakan kepada Perdana Menteri, Datuk Seri Anwar Ibrahim.  "Sidang Parlimen dijalankan pada sesi petang antara cadangan yang dibawa oleh ahli Parlimen baharu. Sidang akan bermula pada pukul 2.00 petang sehingga selesai. Maka, pada sebelah pagi, ahli Parlimen boleh melaksanakan tugas ataupun ada juga pandangan untuk ditambah bilangan hari, mungkin daripada 70 hari kepada 100 ke 110 hari.Itu merupakan pandangan dan cadangannya. Insya-Allah jika jawatankuasa sudah diwujudkan esok, saya akan cadangkan untuk dipertimbangkan," kata Johari Abdul dalam sidang media sebelum Majlis beramah mesra bersama petugas media di Pusat Media, Parlimen.

Selain itu, Datuk Johari juga berharap agar perjalanan sidang penggal akan datang berjalan dengan lebih sempurna dan tertib.


Banjir: Penggantian dokumen peribadi penduduk terjejas, percuma

PUTRAJAYA, 21 Disember- Penduduk terjejas banjir yang kehilangan dokumen peribadi seperti kad pengenalan dan pasport akan diberikan dokumen ganti secara percuma.Menteri Dalam Negeri, Datuk Seri Saifuddin Nasution Ismail, bagaimanapun berkata, tumpuan utama ketika ini adalah memastikan keselamatan penduduk terjejas adalah terjamin.

(Menteri Dalam Negeri, Datuk Seri Saifuddin Nasution Ismail)

"Buat masa sekarang keutamaan adalah nyawa dan harta benda, dokumen dan pengenalan diri ini akan menyusul kemudian. "Kementerian Dalam Negeri akan mempercepatkan proses menggantikan dokumen itu tanpa perlu di kenakan apa- apa caj", katanya selepas melancarkan Misi Bantuan Banjir Kementerian Dalam Negeri ke Pantai Timur di Putrajaya.Beliau turut memberi jaminan PDRM akan memastikan keselamatan tempat tinggal penduduk terjejas banjir yang berada di PPS, terutamanya ketika air mulai surut.Pemantauan menyeluruh akan terus dilaksanakan pihak berkuasa.


The Wheel Estate Campsite, produk pelancongan baharu Perlis

PADANG BESAR, 21 Disember- The Wheel Estate Campsite yang terletak di Chuping kini antara destinasi pelancongan terbaharu di Perlis.  Lokasi yang terletak kira-kira 13 kilometer sebelum sempadan Thailand itu mempunyai konsep menarik ala tapak perkhemahan bertemakan angkasa lepas dan planet merupakan yang pertama di Perlis.  Raja Muda Perlis, Tuanku Syed Faizuddin Putra Jamalullail yang berkunjung ke lokasi ini bertitah, aktiviti dan program berbentuk promosi pelancongan yang kreatif dan mampu menarik perhatian ramai perlulah dipergiat secara konsisten bagi meningkatkan lagi usaha penambahbaikan segala prasarana sokongan.  Baginda turut menyarankan supaya perkembangan dan kepesatan arus teknologi perlu dimanfaatkan sebaiknya melalui pelbagai kaedah seperti mewujudkan portal, laman web, media sosial di pelbagai jenis medium aplikasi, jalinan hubungan kerjasama dengan Key Opinion Leaders (KOL) serta sokongan pempengaruh digital media sosial bagi menarik minat pelancong untuk berkunjung ke Perlis.  The Wheel Estate Campsite mempunyai 6 meter Dome Tents, 4 meter Dome Tents, Diamond Wooden Tents, ‘A’ Wooden Houses dan tapak untuk sewaan 'campervans' dan perkhemahan.  Ia turut menawarkan aktiviti dengan caj promosi untuk aktiviti memanah, memancing, berbasikal manakala trampoline, foosball, dart dan mini biliard adalah percuma untuk tempoh permulaan pembukaan ini.

(The Wheel Estate Campsite, tarikan terbaharu di Perlis)


Dewan Negara luluskan usul pelantikan lima ahli Jawatankuasa Pemilih

KUALA LUMPUR, 21 Disember- Dewan Negara hari ini meluluskan usul pelantikan lima ahli Jawatankuasa Pemilih untuk penggal pertama Sidang Parlimen Ke-15.  Mereka ialah Yang di-Pertua Dewan Negara, Tan Sri Dr Rais Yatim selaku Pengerusi, Senator Datuk Dr. Ahmad Azam Hamzah, Senator Datuk Kesavadas A/L A. Achyuthan Nair, Senator Tan Sri Hj. Mohamad Fatmi Che Salleh dan Senator Susan Chemerai Anding.  Usul yang dibentangkan Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh mengikut Peraturan Mesyuarat 70 itu diluluskan dengan suara majoriti ahli Dewan Negara.  Menerusi pelantikan tersebut, ahli jawatankuasa pemilih diberi kuasa memanggil orang hadir dihadapan mereka serta meminta dikeluarkan surat.  Jawatankuasa Pemilih dilantik pada awal tiap-tiap penggal Parlimen untuk menjalankan kewajipan-kewajipan yang diperuntukkan oleh Peraturan-peraturan Mesyuarat.


46 jalan masih ditutup di Terengganu akibat banjir

KUALA TERENGGANU, 21 Disember- Sebanyak 46 jalan di empat daerah di Terengganu masih ditutup kepada sebarang kenderaan.Menurut Bilik Gerakan Banjir Jabatan Kerja Raya Negeri, ia terdiri daripada daerah Hulu Terengganu, Setiu, Kemaman dan Besut, yang merupakan daerah paling terjejas akibat bencana.Di Besut jalan yang ditutup kepada semua kenderaan ialah Jalan (Jln) Jertih-Kuala Besut di Kampung (Kg) Cawat-Kg Nail; Jln Jertih-Kuala Besut di Kg Nangka; Jln Bulatan Che Selamah-Kg Raja di Sekolah Kebangsaan (SK) Tembila, Jln Bulatan Che Selamah-Kg Raja di Kg Tembila; Jln Jertih-Keruak; Jln Pelagat-Lata Tembakah dan Jln bawah jambatan Jertih.Jalan lain termasuk Jln Tok Sabah/Gertak Seratus; Jln Tok Dak/Batu Putih/Batu Tumbuh; Jln Jawek/Tok Raja/Alur Lintah; Jln Jawek/Tok Raja/Bukit Tumbuh; Jln Renek/Tembila; Jln Bukit Kenak/Gong Terap; SMK Sungai (Sg) Nering/Nyor Tujuh; Jln Kuala Kubang/Lata Belatang; Jln masuk Air Panas La dan Jln Air Panas La-Felda Tenang.Sementara Jln Jertih-Keruak di Kg Cerang Meling; Jln Alur Lintah/Kg Pinang/Kg Mak Ka; Jln Gong Kepas/Batu Tumbuh/Tembila di daerah itu ditutup kepada kenderaan ringan.Di Hulu Terengganu pula jalan yang ditutup kepada semua kenderaan ialah Jln Batu 24-Pengkalan Ajal; Jln Matang/ Nibong/Kuala Telemong; Jln Kg Pueh-Tapah-Payang Kayu-Baung-Kuala Ping; Kg Pelam/Bukit Lawang; Jln Bukit Jak/Kuala Perah/Kuala Ketir; Jln Ajil-Kuala Berang di tempat pelupusan sampah; Jln Ajil-Kuala Berang di Kg Paya Besar; Jln Simpang Gaung-Sungai Tong; Jln Bukit Diman- Tersat dan Jln Kuala Berang-Sekayu-Belukar Bukit-Felda Mengkawang.

Sementara itu di Setiu, Jln Permaisuri-Seladang; Jln Pengkalan Merbau/Pelong dan Jln Kg Bukit-Alur Lik ditutup kepada semua kenderaan berat, manakala Jln Chalok/Bukit Putera/Telaga Papan dan Jln Pengkalan Merbau ditutup kepada kenderaan ringan.Di Kemaman jalan yang ditutup kepada semua kenderaan termasuk Jln Cukai-Air Putih di susur keluar tol Chukai ke Pasir Gajah ; Teladas-Air Putih dan Pelatoh-Lubuk Lesong.Selain itu Jln Seri Bandi di Jln Mawar; Jln Seri Bandi di bawah flyover Lebuhraya Pantai Timur (LPT); Jln Air Putih; Kertih 5-Batu Putih-Kertih di Kg Pengkalan Ranggon; Kertih 5-Batu Putig-Kertih di Hotel Damansara; Jln Payoh-Kemasek; Paman-Ibok; Lubuk Lesung dan Jln Jerangau-Jabor hanya ditutup kepada kenderaan ringan.


Tanah runtuh: Mayat lelaki ditemukan, mangsa ke-26

BATANG KALI, 21 Disember- Satu lagi mayat seorang lelaki ditemukan di lokasi pencarian tragedi tanah runtuh tapak perkhemahan Father's Organic Farm di Jalan Genting-Batang Kali di sini, pada 11.16 pagi.Jabatan Bomba dan Penyelamat Malaysia (JBPM) mengesahkan penemuan mayat lelaki itu di Sektor B (Farm View), menjadikan angka korban tragedi berkenaan kini kepada 26 orang.Mayat akan dihantar ke Hospital Sungai Buloh untuk proses bedah siasat.Sehingga kini 61 orang selamat, 26 orang terkorban dan tujuh orang masih hilang daripada keseluruhan 94 mangsa insiden itu yang berlaku pada 2.42 pagi, Jumaat lalu.

(Satu lagi mayat seorang lelaki ditemukan di lokasi pencarian tragedi tanah runtuh tapak perkhemahan Father's Organic Farm pada 11.16 pagi/JBPM)


Banjir di Kelantan bertambah buruk

KOTA BHARU, 21 Disember- Banjir di Kelantan semakin buruk apabila merekodkan seramai 31,538 orang mangsa daripada 9,171 keluarga, setakat pukul 11.00 pagi tadi.Kesemua mangsa ditempatkan di 135 pusat pemindahan sementara (PPS). Berdasarkan infobencanabanjir JKM, sebanyak sembilan daerah terbabit iaitu Pasir Mas, Kota Bharu, Pasir Puteh, Tumpat, Kuala Krai, Tanah Merah, Bachok, Machang dan Jeli.

Keadaan banjir di Tambatan Diraja, Jalan Post Office Lama, di bandar Kota Bharu, yang terletak bersebelahan Sungai Kelantan

Sementara itu, laman web publicinfobanjir Jabatan Pengairan dan Saliran (JPS), setakat pukul 11.00 pagi mendapati tiga sungai utama Kelantan masih melepasi paras bahaya iaitu Sg. Lebir di Kg. Tualang, Kuala Krai; Sg. Golok di Rantau Panjang dan Sg. Golok di Kuala Jambu, Tumpat.


Banjir di Pahang, kekal dengan 221 penduduk terjejas

KUANTAN, 21 Disember- Situasi banjir di Pahang tidak menunjukkan sebarang perubahan, setakat pukul 11.00 pagi tadi. Jumlah penduduk terjejas di daerah Kuantan kekal dengan 221 orang yang terdiri daripada 62 buah keluarga.  Menurut Sekretariat Jawatankuasa Pengurusan Bencana Pahang, kesemua penduduk terjejas banjir itu ditempatkan di tiga buah Pusat Pemindahan Sementara (PPS).  Penduduk terjejas banjir di PPS Sekolah Kebangsaan (SK) Cherating menempatkan 138 orang daripada 39 keluarga, PPS Surau Kampung Chendor Baru 45 orang daripada 13 keluarga dan SK Sungai Ular 38 orang daripada 10 keluarga.

Menurut Laman Web Rasmi Public Infobanjir, Sungai Keratong di Jalan Kota Bahagia, Rompin masih menunjukkan paras amaran berbahaya iaitu setinggi 11.24 meter manakala paras air 13 batang sungai utama di beberapa daerah negeri sudah menunjukkan trend menurun tetapi masih di peringkat waspada.Menurut ramalan MetMalaysia, hujan dilaporkan berlaku di semua daerah mulai pagi hari ini hingga petang esok, dengan kemungkinan berlaku semula peningkatan paras air sungai.Situasi semasa banjir di lima negeri menyaksikan 430 PPS dibuka menempatkan 71,798 penduduk terjejas daripada 20,319 keluarga, setakat pagi tadi.


Tanah runtuh: DN ucap takziah kepada mangsa

KUALA LUMPUR, 21 Disember- Persidangan Dewan Negara hari ini dimulakan dengan ucapan takziah kepada mangsa tanah runtuh di tapak perkhemahan Father's Organic Farm, Batang Kali.  Yang Dipertua Dewan Negara, Tan Sri Dr Rais Yatim turut mendoakan penduduk terjejas banjir sebelum memulakan mesyuarat.  "Kita mendoakan agar waris-waris mangsa tabah dan bersabar dengan kejadian yang tidak diduga itu.

(Yang Dipertua Dewan Negara, Tan Sri Dr Rais Yatim)

"Demikian juga simpati kita sekalian kepada penduduk terjejas banjir di seluruh negara. "Ahli-ahli Yang Berhormat dinasihatkan agar memberikan khidmat dan bantuan sekadar yang mampu untuk meringankan beban dihadapi rakyat di kawasan masing-masing. "Kita berharap juga agar negara ini akan sentiasa dilindungi daripada perkara-perkara yang tidak diingini", katanya.Tan Sri Dr Rais berucap sempena pembukaan Mesyuarat Pertama Penggal Pertama, Majlis Parlimen ke-15 di Dewan Negara.  Tambahnya, sidang Dewan Negara hari ini cukup bermakna walaupun berlangsung selama sehari kerana bermulanya era kerajaan yang diterajui Datuk Seri Anwar Ibrahim sebagai Perdana Menteri ke-10.  Beliau turut mengucapkan tahniah kepada Datuk Seri Anwar dan berharap agar beliau berjaya memacu perpaduan, ekonomi dan perjuangan rakyat ke arah kesejahteraan.


1,000 bakul makanan dihantar ke Kelantan - Saifuddin Nasution

PUTRAJAYA, 21 Disember- Sebanyak 1,000 bakul makanan akan dihantar ke dua lokasi di Pusat Penempatan Banjir Sekolah Kebangsaan Alor Pasir, Tanah Merah dan Sekolah Kebangsaan Dewan Besar, Machang di negeri Kelantan.Menurut Menteri Dalam Negeri, Datuk Seri Saifuddin Nasution Ismail, penghantaran bakul makanan itu akan dilaksanakan untuk beberapa fasa termasuk ke negeri Terengganu dan negeri-negeri lain yang terlibat.Bakul makanan terdiri daripada barang sedia untuk dimakan antaranya bijirin, roti, air mineral, air kotak, biskut, minuman segera dan banyak lagi barangan keperluan asas makanan yang bernilai RM100 setiap satu.Semua bakul makanan dihantar menggunakan kekuatan logistik antaranya daripada Polis Diraja Malaysia (PDRM), Jabatan Sukarelawan Malaysia (RELA), Jabatan Imigresen dan Agensi Antidadah Kebangsaan (AADK).

(1,000 bakul makanan akan dihantar ke Kelantan)

Program itu juga hasil kerjasama Yayasan Food Bank Malaysia.Datuk Seri Saifuddin berkata demikian kepada media selepas melancarkan Misi Bantuan Banjir Kementerian Dalam Negeri ke Pantai Timur, di sini.


Tanah runtuh Batang Kali: Operasi SAR diteruskan

(Operasi SAR di di tapak perkhemahan Father's Organic Farm diteruskan)

BATANG KALI, 21 Disember- Operasi mencari dan menyelamat (SAR) mangsa tragedi tanah runtuh di tapak perkhemahan Father’s Organic Farm, Gohtong Jaya yang memasuki hari keenam masih diteruskan.Setakat ini, operasi tersebut menemukan mayat seorang kanak-kanak perempuan yang dianggarkan berusia lingkungan lima hingga tujuh tahun pada 11.15 malam tadi.

Ini menjadikan angka korban tragedi berkenaan kini 25 orang.

(Lokasi tanah runtuh di tapak perkhemahan Father’s Organic Farm, Gohtong Jaya)

Dalam pada itu, anggota penyelamat juga terus bersemangat dan tidak berputus asa dalam menjalankan tugas pencarian, meskipun terdapat tiga pegawai dan anggota yang menerima rawatan selepas kurang sihat dan mengalami kecederaan ringan.Malah Penolong Pengarah Operasi Bomba Selangor Hafisham Mohd Noor berkata ada antara anggota penyelamat yang enggan keluar dari lokasi pencarian bagi mengesan baki mangsa yang masih hilang, walaupun dibenarkan untuk berehat.Tragedi tanah runtuh pada 2.42 pagi Jumaat lalu di tapak perkhemahan tersebut, setakat ini menyaksikan 61 orang selamat, 25 orang terkorban dan lapan lagi mangsa masih hilang daripada keseluruhan 94 mangsa yang terlibat.Satu sidang media dijangkakan akan diadakan pada 10.00 pagi bagi memberikan info terkini operasi menyelamat dan mencari di tapak tragedi insiden tanah runtuh di Batang Kali.


Banjir buruk di Terengganu

KUALA TERENGGANU, 21 Disember- Banjir di Terengganu mencecah 40,456 penduduk di lapan daerah.  Jumlah itu melibatkan 11,097 keluarga di 299 pusat pemindahan sementara (PPS) setakat pukul 8.00 pagi tadi.  Menurut kenyataan sekretariat Jawatankuasa pengurusan banjir negeri, pertambahan jumlah tersebut disebabkan hujan lebat masih lagi berlaku di beberapa daerah.  Daerah Kemaman mencatatkan penduduk paling tinggi terjejas banjir dengan 9,147 penduduk.  Manakala Besut 8,536 orang, Hulu Terengganu mencatatkan 5,893 orang dan Dungun 4,419 orang.

Selain itu, daerah Setiu melibatkan 4,352 penduduk, Kuala Nerus 3,597 orang, Kuala Terengganu 2,777 orang dan Marang 1,735 orang.


Peruntukan segera banjir turut bantu golongan wanita dan OKU - Nancy

(Menteri Pembangunan Wanita, Keluarga dan Masyarakat, Datuk Seri Nancy Shukri ketika menjadi tetamu dalam program Naratif Khas di Angkasapuri Kota Media, Kuala Lumpur)

KUALA LUMPUR, 21 Disember - Peruntukan segera sebanyak RM500,000 bukan sahaja boleh dimanfaatkan oleh penduduk terjejas banjir Terengganu dan Kelantan. Malah menurut Menteri Pembangunan Wanita, Keluarga dan Masyarakat, Datuk Seri Nancy Shukri, peruntukan itu juga akan digunakan untuk membantu golongan wanita dan orang kurang upaya (OKU) di kedua-dua negeri terbabit."Ini bukan berkenaan dengan bencana saja, ini berkaitan dengan golongan sasaran kita di mana kita ada wanita terutama sekali wanita yang mengetuai keluarganya, mereka yang masa COVID-19 itu dah kehilangan pekerjaan, ada juga OKU, ada juga mereka yang memang menjadi usahawan tapi ada mereka yang menjadi usahawan ini adalah yang tidak ada lesen lah, jual goreng macam makcik Kiah itu orang kata kan, jadi kita ada memberi bantuan itu, Insya-Allah kami beri kepada golongan sasaran ini dan sebab itu kita nak membantu mereka supaya mereka dapat meneruskan aktiviti mereka untuk meneruskan kehidupan mereka," kata beliau ketika menjadi tetamu dalam program Naratif Khas, di Angkasapuri Kota Media, di sini malam tadi.Sebelum ini Kementerian Pembangunan Wanita, Keluarga dan Masyarakat (KPWKM) meluluskan Perolehan Darurat sebanyak RM500,000 bagi membiayai keperluan segera serta bantuan kepada penduduk terjejas banjir di Terengganu dan Kelantan.

(Menteri Pembangunan Wanita, Keluarga dan Masyarakat, Datuk Seri Nancy Shukri)

Dalam pada itu, Nancy bertekad mahu memanfaatkan sebaiknya peluang menerajui KPWKM untuk terus menyumbang bagi pembangunan masyarakat dan negara.Sehubungan itu, beliau ingin memberi fokus kepada institusi kekeluargaan bagi pembentukan masyarakat yang bernilai murni."Bagi saya institusi keluarga ini adalah amat penting sekali dalam kehidupan masyarakat kita kerana mereka lah yang mewujudkan 'the base' untuk kita sebagai sebuah keluarga dan kalau kita melihat daripada kekeluargaan itu ianya terus pergi kepada anak-anak, kalau kita mempunyai satu institusi kekeluargaan di mana apa yang kita buat di sini sebagai satu keluarga yang mengamalkan nilai-nilai positif maka ianya akan melimpah kepada masyarakat di luar sana," jelas beliau.Nancy berkata institusi kekeluargaan adalah tulang belakang kepada pembangunan insan ke arah pembentukan masyarakat dan negara yang sejahtera.


KPT ambil tindakan rangkumi semua aspek bantu warganya yang terkesan banjir

KUALA LUMPUR, 21 Disember - Kementerian Pendidikan Tinggi (KPT) mengambil tindakan merangkumi semua aspek dalam usaha membantu warganya yang terkesan susulan banjir Monsun Timur Laut. Satu bilik gerakan banjir di peringkat KPT telah diaktifkan bermula 18 November beroperasi 24 jam sehari. Manakala lima saluran talian telefon dan satu e-mel dibuka bagi memudahkan orang ramai mengemukakan sebarang aduan kecemasan. Menteri Pendidikan Tinggi, Datuk Seri Mohamed Khaled Nordin menerusi kenyataannya memaklumkan peruntukan RM2 juta telah diluluskan serta-merta bagi penyediaan bantuan dan kebajikan warga KPT.

(Menteri Pendidikan Tinggi, Datuk Seri Mohamed Khaled Nordin)

Selain itu, seramai 7,741 sukarelawan dari seluruh negara telah digerakkan bagi mengedarkan bantuan kotak makanan, pakaian, wang tunai, peranti dan kit kebersihan melalui Briged Sukarelawan IPT.Manakala dari segi logistik, sebanyak 61 buah bas, 38 buah SUB/4WD, 37 buah van, 17 buah lori, dan tiga buah bot telah dilibatkan. Briged Sukarelawan IPT turut menyediakan 80 unit 'waterjet', 21 buah 'waterpump' dan 15 unit generator bagi membantu dan mempermudah kerja pemulihan di kawasan terkesan.Tiga buah fasiliti di bawah KPT telah didaftarkan sebagai PPS, iaitu Kolej Komuniti Bentong, Pahang, Politeknik Mersing, Johor dan Politeknik Kok Lanas, Kelantan.


PERKESO kenal pasti enam mangsa tragedi tanah runtuh layak terima faedah - V. Sivakumar

(V. Sivakumar ketika bertemu dengan Siti Esah Hassan, ibu mangsa tanah runtuh Batang Kali, Allahyarhamah Nurul Azwani Kamruzaman di rumahnya/ Foto BERNAMA)

KUALA LUMPUR, 21 Disember - Pertubuhan Keselamatan Sosial (PERKESO) mengenal pasti enam orang mangsa tragedi tanah runtuh di jalan Batang Kali-Gohtong Jaya, yang layak menerima faedah PERKESO.Menteri Sumber Manusia, V. Sivakumar berkata kesemua waris mangsa akan menerima faedah pengurusan mayat (FPM) dan bayaran berkala pencen penakat berdasarkan caruman mangsa."Seramai enam orang telah dikenal pasti oleh PERKESO layak untuk menerima FPM yang berjumlah RM2,000 dan pencen penakat yang dianggarkan sebanyak RM475 hingga RM2,500 sebulan," kata beliau selepas menziarahi waris mangsa Allahyarhamah Nurul Azwani Kamarulzaman, di sini pada Selasa.

(Menteri Sumber Manusia, V. Sivakumar menyerahkan bantuan PERKESO kepada Siti Esah Hassan, ibu mangsa tanah runtuh Batang Kali, Allahyarhamah Nurul Azwani Kamruzaman/ Foto BERNAMA)

PERKESO juga sedang meneliti bentuk faedah yang layak diterima tiga orang mangsa yang identitinya masih belum dikenal pasti setelah disiytihar meninggal dunia oleh Mahkamah Tinggi selaras dengan peruntukan undang-undang berkaitan orang hilang.Caruman yang dibuat Allahyarham yang bekerja sebagai pembantu kantin di SKJC Mun Choong, melayakkan ibunya, Siti Esah Hassan menerima FPM sebanyak RM2,000 dan bayaran pencen berkala RM238 sebulan.


Sebanyak 147 notis larangan merokok dikeluarkan pihak penguatkuasa dalam operasi penguatkuasaan PPKHT

KUALA LUMPUR, 21 Disember - Sebanyak 147 notis dikeluarkan pihak penguatkuasa dalam 10 operasi penguatkuasaan Peraturan-Peraturan Kawalan Hasil Tembakau (PPKHT) 2004.Pengarah Kesihatan Negeri, Dr Nor'aishah Abu Bakar menerusi kenyataan memaklumkan notis dikeluarkan kepada individu atas kesalahan merokok di kawasan larangan dan melibatkan larangan mengenai merokok dan sebagainya terhadap Orang Belum Dewasa (OBD).Hampir 20 pengawai dan penguatkuasa JKWP Kuala Lumpur dan Putrajaya turun padang melaksanakan Ops PPKHT 2004 di sekitar Sunway Putra Mall di ibu negara, pada Selasa.

Ops Rakam Asap Tembakau ini melibatkan penggunaan 'Vest' bersama 'Body Camera' bagi membantu anggota bertugas merakam video dan gambar sebagai bahan bukti kesalahan.Tegas beliau, pihaknya akan terus menjalankan penguatkusaan dan pematuhan larangan merokok di bawah PPKHT 2004 di pusat membeli-belah, hentian awam dan tempat makan di Kuala Lumpur serta Putrajaya.


Operasi perkhidmatan tren KTMB Intercity sektor pantai timur tergendala akibat banjir

KUALA LUMPUR, 21 Disember - Operasi perkhidmatan tren Keretapi Tanah Melayu Berhad (KTMB) Intercity sektor pantai timur tergendala susulan kejadian banjir yang berlaku di antara Pasir Mas-Tanah Merah.Perkhidmatan tren nombor 26 dan 27 (Ekspres Rakyat Timuran) laluan JB Sentral ke Tumpat dan sebaliknya, serta perkhidmatan tren perantara bagi laluan Tumpat-Dabong-Gua Musang-Kuala Lipis dan sebaliknya akan bermula dan tamat di/dari Stesen Tanah Merah.Perkhidmatan tren perantara nombor 53 dan 58 (Tumpat–Gua Musang-Tumpat) juga akan bermula dan tamat di/dari Stesen Tanah Merah.Perkhidmatan tren perantara bagi laluan Gua Musang-Kuala Lipis-Gemas dan sebaliknya beroperasi seperti biasa.

KTMB berkata tiada perkhidmatan bas akan disediakan dari Tanah Merah ke Tumpat dan sebaliknya. Penumpang yang tidak ingin meneruskan perjalanan boleh membuat pembatalan tiket dan mendapatkan pemulangan tambang mengikut syarat dan terma yang telah ditetapkan.Untuk pertanyaan lanjut, orang ramai boleh menghubungi Pusat Panggilan KTMB di 03-22671200 atau layari saluran media baharu rasmi KTMB serta laman sesawang di www.ktmb.com.my.


Mayat ke-25 tragedi tanah runtuh batang kali ditemukan malam tadi

(Ahli keluarga mangsa tragedi tanah runtuh tiba di Unit Forensik Hospital Sungai Buloh untuk melakukan proses pengecaman mayat/ Foto BERNAMA)

BATANG KALI, 21 Disember - Mayat seorang kanak-kanak perempuan ditemukan di lokasi pencarian insiden tanah runtuh tapak perkhemahan Father’s Organic Farm, Gohtong Jaya, dekat sini pada pukul 11.15 malam tadi.Ketua Polis Daerah Hulu Selangor, Supt Suffian Abdullah mengesahkan penemuan mayat kanak-kanak dianggarkan berusia lingkungan lima hingga tujuh tahun itu, menjadikan angka korban tragedi berkenaan kini kepada 25 orang.Mayat kanak-kanak berkenaan dihantar ke Hospital Sungai Buloh untuk proses bedah siasat."Saya sahkan penemuan mayat kanak-kanak perempuan tersebut," katanya ringkas kepada Bernama malam tadi.

(Keadaan semasa di sekitar lokasi kejadian tanah runtuh di tapak perkhemahan Fathers’ Organic Farm, Batang Kali/ Foto BERNAMA)

Suffian memaklumkan maklumat lanjut mengenai penemuan mayat itu akan diberikan pada sidang media, pagi ini.Menurutnya operasi SAR hari kelima ditangguhkan pada pukul 12 tengah malam tadi dan akan bersambung semula pada pukul 8 pagi ini.Tragedi tanah runtuh yang berlaku pada pukul 2.42 pagi pada Jumaat lepas di tapak perkhemahan itu setakat ini menyaksikan 61 selamat, 25 nyawa terkorban dan lapan lagi mangsa masih hilang daripada keseluruhan 94 orang. -BERNAMA


Jumlah penduduk terjejas banjir di Pahang catat penurunan

KUANTAN, 21 November - Jumlah penduduk terjejas banjir di Pahang menunjukkan penurunan kepada 221 orang penduduk daripada 62 buah keluarga di daerah Kuantan pada pukul 11 malam tadi. Jumlah itu berkurangan berbanding 484 orang daripada 113 buah keluarga pada pukul 8 malam tadi.

Menurut Sekretariat Jawatankuasa Pengurusan Bencana Pahang, kesemua penduduk terjejas banjir itu ditempatkan di tiga buah pusat pemindahan sementara (PPS).  Penduduk terjejas banjir paling ramai di PPS Sekolah Kebangsaan (SK) Cherating yang menempatkan 138 orang, diikuti PPS Surau Kampung Chendor Baru (45 orang) dan SK Sungai Ular 38 orang penduduk.


Penduduk terjejas banjir di Kelantan terus meningkat

KOTA BHARU. 21 Disember - Penduduk terjejas banjir di Kelantan yang terpaksa mendapatkan perlindungan di pusat pemindahan sementara (PPS) di negeri itu terus meningkat.  Setakat pukul 11 malam tadi, seramai 31,311 penduduk daripada 8,987 keluarga masih berlindung di 139 PPS di lapan jajahan.  Jabatan Kebajikan Masyarakat (JKM) Kelantan, memaklumkan jajahan Pasir Mas kekal mencatatkan penduduk terjejas banjir paling ramai berpindah di negeri itu iaitu 11,719 orang membabitkan 3,710 keluarga yang ditempatkan di 37 PPS.  Pasir Puteh pula merekodkan 5,786 penduduk daripada 1,491 keluarga, diikuti Kota Bharu (4,074), Tumpat (4,050), Kuala Krai (2,721), Bachok (1,465) Tanah Merah (1,123) dan Machang 373 orang.

Keadaan banjir di Jeli bagaimana pun pulih sepenuhnya setelah tiga PPS terakhir yang sebelum ini dibuka menempatkan lebih 400 penduduk telah ditutup secara rasmi petang semalam. Sementara itu, menurut portal public info Jabatan Pengairan dan Saliran (JPS), bacaan paras air Sungai Golok di Rantau Panjang, Pasir Mas dan Kuala Jambu di Tumpat melepasi paras bahaya.  Turut sama mencatat bacaan paras bahaya adalah Sungai Lebir di Kampung Tualang.


Pengguna diminta guna laluan alternatif berikutan tanah mendap

HULU TERENGGANU, 20 Disember- Satu kejadian tanah mendap berlaku di laluan Jalan Simpang Gaung-Sungai Tong, Setiu kira-kira 4.00 petang tadi.Bagaimanapun kejadian di Kampung Jeneris Hulu Terengganu itu bukan disebabkan oleh hujan.Ketua polis Hulu Terengganu DSP Hasmerra Hassan berkata, susulan kejadian itu laluan tersebut ditutup kepada semua kenderaan.Pengguna jalan raya diminta untuk menggunakan laluan altenatif.Antara laluan alternatif yang boleh digunakan ialah Jalan Simpang Kuala Jeneris-Simpang Basung-Simpang Kg Teris.

(Tanah mendap di laluan Jalan Simpang Gaung-Sungai Tong)


Gaji permulaan jurutera dikaji untuk tarik minat golongan muda

KUALA LUMPUR, 20 Disember - Lembaga Jurutera Malaysia (BEM) akan mewujudkan sebuah pasukan petugas khas untuk mengkaji semula gaji permulaan jurutera berkhidmat dengan sektor awam di Malaysia yang dilaporkan agak rendah, berbanding negara luar.Gaji permulaan yang dicadangkan kepada pihak Jabatan Perkhidmatan Awam (JPA) ialah antara RM2,800 hingga RM3,500.Menteri Kerja Raya, Datuk Seri Alexander Nanta Linggi berkata pihaknya tidak menolak gaji rendah menjadi faktor utama kurangnya minat golongan muda untuk menceburi profesion berkenaan sedangkan negara memerlukan lebih ramai jurutera untuk kelangsungan pembangunan.

"Merujuk kepada maklumat daripada BEM, nisbah jurutera kepada populasi rakyat Malaysia hanya 1:170 berbanding dengan negara maju yang lain. Saya turut maklum berkaitan isu gaji permulaan profesion teknikal di dalam negara yang dikatakan agak rendah jika dibandingkan dengan negara luar."Sehubungan itu, sukacita dimaklumkan bahawa BEM mewujudkan satu pasukan petugas khas untuk mengkaji gaji permulaan jurutera di Malaysia," katanya dalam ucapan perasmian Sambutan Hari Profesion Teknikal Negara (HPTN) 2022, secara maya, di sini.HPTN yang mula membuka tirai sejak semalam hingga esok menampilkan tujuh aktiviti antaranya pertandingan Sains, Teknologi, Kejuruteraan dan Matematik (STEM), legasi infrastruktur 150 tahun Agensi Teknikal Negara dan 36 pempamer teknikal daripada pelbagai disiplin kejuruteraan.


Beberapa rumah dinaiki air hingga paras lutut di Samarahan

SAMARAHAN, 20 Disember- Hujan lebat turun tanpa henti selama tiga jam di Samarahan menyebabkan banjir kilat berlaku mengakibatkan puluhan rumah dimasuki air sehingga mencecah paras lutut. Tinjauan kru RTM di Taman Samarindah mendapati sebuah kedai makan terpaksa ditutup awal selepas dimasuki air sehingga ke ruang tamu rumah pemilik kedai berkenaan.Menurut penduduk terjejas banjir Kasturi Mokhtar, "setiap kali hujan lebat beliau sekeluarga terpaksa berdepan dengan banjir kilat berikutan sistem perparitan yang kurang sempurna di kawasan perumahan tersebut."  Beliau berharap agar kerajaan akan bertindak segera dalam menyelesaikan masalah banjir kilat terbabit.  Sementara itu, Penolong Pengarah Operasi Jabatan Bomba dan Penyelamat Sarawak, Henderi Ardimansyah, pihaknya sentiasa memantau perubahan cuaca terutama semasa angin monsun timur laut.  Menurutnya, Samarahan tidak terkecuali daripada dilanda banjir kerana ia merupakan kawasan yang berpotensi dinaiki air. Bagaimanapun tiada sebarang pemindahan penduduk direkodkan setakat pukul 5.00 petang tadi.


Perkhidmatan am perbendaharaan terima peruntukan terbesar

KUALA LUMPUR, 20 Disember- Perkhidmatan Am Perbendaharaan merupakan peruntukan terbesar yang diluluskan dalam Bajet Mini 2023 hari ini di Dewan Rakyat dengan nilai lebih RM28.118 bilion.Ia diikuti Kementerian Pendidikan sebanyak RM24.97 bilion dan Kementerian Kesihatan sebanyak RM17.05 bilion. Peruntukan lain termasuk Jabatan Perdana Menteri sebanyak RM2.16 bilion; Kementerian Dalam Negeri (RM6.90 bilion); Kementerian Pendidikan Tinggi (RM5.85 bilion); Kementerian Pertahanan (RM5.70 bilion); Kementerian Pertanian dan Keterjaminan Makanan (RM2.38 bilion); Perbendaharaan (RM2.01 bilion) dan Kementerian Pembangunan Wanita Keluarga dan Masyarakat (RM1.59 bilion).Kementerian Kemajuan Desa dan Wilayah pula mendapat peruntukan sebanyak RM1.80 bilion; Kumpulan Wang Terkanun (RM1.09 bilion); Parlimen Malaysia (RM83.36 juta); Kementerian Komunikasi dan Digital (RM495.72 juta); dan Jabatan Perkhidmatan Awam (RM235.75 juta). Turut diluluskan, permohonan peruntukan lebih RM55.959 bilion dikeluarkan daripada Kumpulan Wang Pembangunan bagi tahun 2023 untuk perbelanjaan segera.

Menurut Perdana Menteri, Datuk Seri Anwar Ibrahim, "suatu jumlah wang berkenaan dalam ruang tiga dan empat penyata itu bertentangan dengan maksud yang dinyatakan dalam ruang satu penyata ini adalah diuntukkan bagi perbelanjaan, sementara menunggu anggaran perbelanjaan pembangunan tahun 2023 diluluskan."Dewan Rakyat juga meluluskan usul memindahkan sebanyak RM35.045 bilion, iaitu baki wang terimaan Terbitan Pelaburan Kerajaan Malaysia (MGII) sebanyak RM31.834 bilion dan baki terimaan Bil Perbendaharaan Islam Malaysia (MTIB) sebanyak RM3.211 bilion bagi tahun 2022 ke Kumpulan Wang Pembangunan di bawah seksyen 3(1) Akta Pendanaan Kerajaan 1983 (Akta 275).Juga pemindahan RM16.20 bilion di bawah seksyen 3(1) Akta 275 dan seksyen 4(2) Akta Langkah-Langkah Sementara Bagi Pembiayaan Kerajaan (Penyakit Koronavirus 2019 (COVID-19)) (Akta 830).Jumlah tersebut adalah baki wang terimaan MGII bagi tahun 2022 ke Kumpulan Wang COVID-19.Kedua-kedua usul itu dibentangkan Timbalan Menteri Kewangan Datuk Seri Ahmad Maslan. Menurut beliau, pindahan itu dilaksanakan bagi membiayai sebahagian daripada keperluan perbelanjaan pembangunan tahun 2022 seperti yang diluluskan oleh Parlimen pada pembentangan Bajet 2022 pada tahun 2021.Sementara wang pindahan ke Kumpulan Wang COVID-19 pula bertujuan menampung keperluan perbelanjaan (Kumpulan Wang COVID-19) bagi tahun 2022.


Kementerian Pertahanan diarah gerakkan aset bantu operasi banjir - TPM Zahid

BESUT, 20 Disember - Kementerian Pertahanan diarah mengerakkan anggota dan aset Angkatan Tentera Malaysia (ATM) dalam membantu operasi banjir di tiga negeri di Pantai Timur.Timbalan Perdana Menteri, Datuk Seri Dr. Ahmad Zahid Hamidi berkata aset-aset tersebut perlu digerakkan segera untuk menampung kekurangan aset seperti lori dan bot di negeri-negeri terlibat.Katanya, kemudahan aset tersebut penting untuk menghantar bekalan makanan dan memindahkan mangsa-mangsa banjir di pusat pemindahan sementara (PPS).Beliau yang juga Pengerusi Jawatankuasa Pengurusan Bencana Pusat percaya, pihak ATM sentiasa dalam kesiapsiagaan untuk menggerakkan aset yang diperlukan itu.

“Saya meminta Angkatan Tentera Malaysia khususnya Menteri Pertahanan untuk memobilisasikan aset seperti truk atau lori yang lebih berat dikerahkan ke negeri Kelantan, Terengganu, Pahang."Jawatankuasa Benca Pusat akan mengkoordinasikan bantuan-bantuan daripada Nadma yang telah diarahkan YAB Perdana Menteri untuk menggunakan peruntukan yang sedia ada untuk dimobilisasikan sepenuhnya dan jika keperluan mendesak...peruntukan tambahan akan dihulurkan segera," katanya kepada pemberita ketika melawat PPS di Sekolah Kebangsaan Kuala Besut, di sini.Semalam, Ketua Polis Terengganu, Datuk Rohaimi Md. Isa memberitahu kekurangan aset berat menjadi antara punca bantuan lambat sampai ke kawasan terputus hubungan akibat banjir di negeri ini.


Jalan Batang Kali-Genting ditutup setahun untuk pembaikan cerun - KKR

KUALA LUMPUR, 20 Disember - Kerja pembaikan cerun dan jalan di kawasan insiden tanah runtuh di Batang Kali, Selangor yang berlaku Jumaat lalu dijangka mengambil tempoh selama setahun sebelum laluan Jalan Batang Kali-Genting, Hulu Selangor boleh dibuka semula bagi laluan orang ramai.Ketua Setiausaha Kementerian Kerja Raya (KKR), Datuk Wan Ahmad Uzir Wan Sulaiman berkata sementara tempoh itu pengguna jalan raya diminta menggunakan laluan alternatif yang akan dikeluarkan bilik gerakan Jabatan Kerja Raya (JKR).Beliau berkata, pihaknya juga akan membuat kajian dengan lebih mendalam di tapak tragedi berhubung pembinaan cerun selepas operasi mencari dan menyelamat (SAR) berakhir.

"Walaupun jalan itu ok, kita tidak berani buka sehingga cerun baharu dibuat yang akan mengambil tempoh kira-kira setahun. JKR akan mengeluarkan pelan dari bilik gerakan...kita akan maklumkan mengenainya iaitu jalan alternatif dan pengguna-pengguna boleh melalui jalan alternatif," katanya ketika ditemui selepas Program Sambutan Hari Profesion Teknikal Negara (HPTN) 2022, di sini.Dalam perkembangan lain, Wan Ahmad Uzir berkata KKR telah mengenal pasti 1,045 cerun yang berada di sepanjang jalan Persekutuan di Semenanjung dalam kategori berisiko tinggi untuk runtuh."Tiada pembangunan dibenar dibangunkan di kawasan berisiko tinggi itu. Kita sudah ada garis panduan yang diluluskan melalui Mesyuarat Majlis Negara bagi Kerajaan Tempatan yang perlu diikuti pihak berwajib. "Melalui garis panduan itu juga kita meletakkan kriteria iaitu kawasan merah tidak dibenarkan sebarang pembangunan," katanya.


Pameran dan jualan kempen ‘Ini Batik Malaysia’ di Parlimen

KUALA LUMPUR, 20 Disember- Kementerian Pelancongan, Seni dan Budaya (MOTAC) melalui Perbadanan Kemajuan Kraftangan Malaysia (Kraftangan Malaysia) sekali lagi mengadakan pameran dan jualan Kempen ‘Ini Batik Malaysia’ di Parlimen Malaysia bermula semalam hingga esok (Rabu) sempena Parlimen bersidang.Pameran di aras 1 Bangunan Blok Utama, Parlimen itu merupakan inisiatif Kraftangan Malaysia bagi memartabatkan industri kraf batik tempatan.Selain pemakaian Batik Malaysia pada setiap hari Khamis dalam kalangan penjawat awam dan Ahli Parlimen ia juga bertujuan memberi kesedaran dan pengetahuan kepada masyarakat.Pada masa yang sama MOTAC berharap inisiatif yang dilaksanakan oleh kerajaan ini dapat merancakkan semula industri kraf negara di samping membantu usahawan meningkatkan pendapatan dan taraf sosioekonomi mereka.Sebagai menyokong pembelian produk tempatan, baucar bernilai RM30 turut ditawarkan bagi setiap gandaan RM100 untuk pembelian produk itu.


Kevin Rudd dilantik duta Australia ke AS

CANBERRA, 20 Disember- Bekas Perdana Menteri Australia Kevin Rudd dilantik sebagai duta ke Amerika Syarikat bagi memperkukuh kerjasama keselamatan kedua-dua negara.Perdana Menteri Anthony Albanese menggelar Rudd sebagai salah seorang pakar dengan China.Pastinya beliau akan membawa pengalaman penting kepada peranan itu.Rudd, fasih berbahasa Mandarin dan telah menulis serta bercakap secara meluas mengenai hubungan luar dengan China sejak dia berhenti daripada politik pada 2013. Selain memiliki ijazah kedoktoran Oxford, beliau turut mengetuai Institut Perhubungan Antarabangsa Persatuan Asia di New York pada September.Rudd sebelum ini pernah berkhidmat sebagai perdana menteri Australia dari 2007 hingga 2010 dan sekali lagi pada 2013, selepas itu beliau mengumumkan pengundurannya sebagai ketua parti Buruh kebangsaan. Beliau meletak jawatan daripada parlimen Australia sejurus selepas pilihan raya 2013.Anak bongsu daripada empat beradik itu dilahirkan di Nambour, Queensland pada tahun 1957.Beliau akan memegang jawatan sebagai duta Australia ke Amerika Syarikat pada awal 2023.-REUTERS


Keabsahan Anwar sudah terbukti, ini masa untuk tumpu pada negara - Shafie Apdal

KUALA LUMPUR, 20 Disember - Titik noktah keabsahan Datuk Seri Anwar Ibrahim sebagai Perdana Menteri diharap mampu mengembalikan fokus kerajaan untuk mentadbir dan memacu semula pertumbuhan negara.Presiden Parti Warisan Sabah (Warisan), Datuk Seri Mohd Shafie Apdal berkata ia secara tidak langsung akan meningkatkan keyakinan pelabur asing ke Malaysia.

“Kita yakin perkara ini dapat terus membantu bukan hanya menstabilkan politik, bahkan dari segi ekonomi. Negara kita dapat memberi tumpuan kepada pengurusan masalah, contohnya bukan setakat kehidupan rakyat, tetapi juga pengangguran, inflasi, barang makanan serta masalah banjir,” katanya.Beliau berkata demikian kepada pemberita di Lobi Parlimen selepas menghadiri hari kedua sesi Dewan Rakyat, di sini.Tambah Ahli Parlimen Semporna itu, fokus kini juga perlu tertumpu kepada usaha meningkatkan kecekapan tadbir urus negara.Ini sejurus Mini Bajet 2023 yang diluluskan hari ini menerusi peruntukan khas untuk perbelanjaan perkhidmatan berjumlah RM107,718,676,650."Kalau kita tidak beri kelulusan kepada perbelanjaan, bukan hanya tanggungan rakyat yang ada, tapi pengurusan kerajaan dan ini akan membantu pengurusan kerajaan yang ada.“Sebahagiannya itu kita katakan daripada segi projek sambungan sudah diluluskan dalam Belanjawan 2022 sebelum ini, cuma projek yang hendak dilaksanakan itu bukan projek baharu," katanya.Dewan Rakyat hari ini sebulat suara meluluskan Bajet Mini 2023 dan Rang Undang-Undang (RUU) Kumpulan Wang Disatukan (Perbelanjaan Masuk Akaun) 2022.Keputusan itu dimaklumkan oleh Yang Dipertua Dewan Rakyat, Datuk Johari Abdul selepas tiada perbahasan bagi kedua-dua usul yang dibentangkan Perdana Menteri, Datuk Seri Anwar Ibrahim.


Tragedi tanah runtuh: 53 individu sudah dirakam keterangan - Polis

SEMENYIH, 20 Disember - Seramai 53 individu telah dirakam keterangan bagi membantu siasatan berhubung tragedi tanah runtuh di tapak perkhemahan Father's Organic Farm di Jalan Genting Highlands-Batang Kali, Jumaat lalu.Ketua Polis Selangor, Datuk Arjunaidi Mohamed berkata 53 individu berkenaan membabitkan pengusaha serta dua pekerja tapak perkhemahan berkenaan selain mangsa terselamat dan ahli keluarga mereka.

"Kita menjangkakan ada beberapa lagi individu yang akan dipanggil untuk dirakam keterangan berhubung insiden itu bagi membantu siasatan."Kes disiasat mengikut Seksyen 304A/290 Kanun Keseksaan dan Seksyen 107 Akta Kerajaan Tempatan 1976," katanya ketika ditemui selepas Majlis Perasmian Balai Polis Semenyih, di sini.Tambah Arjunaidi, pihaknya telah menubuhkan pasukan khusus di Hospital Sungai Buloh bagi membantu berhubung dengan pihak keluarga dan mangsa."Pasukan itu dianggotai seorang pegawai berpangkat Asisten Komisioner dan dibantu lapan anggota yang bertugas pada setiap shif."Dari segi bantuan psikologi, tiada permintaan diterima daripada pihak kami, namun kita menyedari perkara ini dan kita akan bantu mereka," katanya.


Polis tunggu laporan TNB kes tiga beradik terkena renjatan

TUMPAT, 20 Disember - Polis Kelantan menunggu laporan penuh siasatan daripada Tenaga Nasional Berhad (TNB) berhubung kematian tiga beradik yang terkena renjatan elektrik semalam.  Ketua Polis Kelantan, Datuk Muhamad Zaki Harun berkata pihaknya akan membuat siasatan lanjut bagi melihat sama ada tragedi tersebut terdapat elemen kecuaian atau sebaliknya.

"TNB memberi komitmen penuh dalam perkara ini dan kita akan lihat dari sudut kecuaian dan sebagainya. Bukan kita nak mencari kesalahan tapi bagaimana cara untuk mengatasi, mungkin ada kelemahan yang perlu diperbetulkan," katanya ketika ditemui di rumah keluarga mangsa di Kampung Morak, di sini. Dalam perkembangan banjir di negeri ini, Muhamad Zaki berkata setakat ini sebanyak 138 pusat pemindahan sementara (PPS) dibuka di seluruh negeri ini membabitkan 27,098 mangsa."Mangsa banjir semakin bertambah dan dijangka air dari Kuala Krai akan turun ke Kota Bharu, Tumpat dan Pasir Mas manakala di negara jiran situasi banjir dikatakan sudah semakin teruk."Kita jangkakan bilangan mangsa akan terus bertambah namun kekuatan di pihak polis masih terkawal dan kita harapkan kerjasama dari semua pihak berjalan dengan baik," katanya.


JKM Johor sedia gerakkan petugas, sukarelawan ke negeri-negeri terjejas banjir

JOHOR BAHRU, 20 Disember - Jabatan Kebajikan Masyarakat (JKM) Johor sedia menggerakkan petugas dan sukarelawannya ke negeri-negeri terjejas banjir jika diperlukan.Pengarah JKM Johor, Mohamad Hapil berkata setakat ini seramai 50 orang petugas dan sukarelawan akan dihantar mengikut keperluan.

"Sebagai contoh... di satu daerah kita akan letak warga kerja kita lima orang kemudian dibantu sukarelawan kebajikan 15 orang, puratanya 15 hingga 20 orang di satu daerah," katanya ketika ditemui pemberita di pejabat JKM, di sini.Tambah Mohamad, JKM Johor turut bersiap siaga dengan 474 petugas JKM dan lebih 500 sukarelawan kebajikan bagi berdepan kemungkinan banjir di negeri itu. Katanya, 15 petugas JKM sudah digerakkan ke tiga PPS di Segamat bagi membantu menguruskan penduduk terjejas banjir. Setakat tengah hari tadi, 53 penduduk daripada 17 keluarga masih ditempatkan di tiga PPS di daerah itu, iaitu PPS Balai Raya Kampung Batu Badak, PPS Balai Raya Kampung Kuala Paya dan PPS Dewan Komuniti Kampung Tasek.


Hong Kong longgarkan syarat COVID-19

HONG KONG, 20 Disember- Orang ramai di Hong Kong tidak perlu menunjukkan ujian negatif COVID-19 untuk masuk ke pusat hiburan dan restoran bermula Khamis.Manakala pawagam dan tempat persembahan akan dibenarkan beroperasi pada kapasiti penuh, kata pihak berkuasa kesihatan."Kerajaan sedang mengkaji secara mendalam untuk melonggarkan langkah pencegahan supaya kita boleh kembali kepada kehidupan normal," kata setiausaha kesihatan bandar itu, Libby Lee pada taklimat media hari ini.Hampir tiga tahun Hong Kong mematuhi peraturan dalam mengekang penularan virus yang mengancam dunia itu.Bulan ini China mula melonggarkan syarat untuk pelaksanaan 'sifar COVID-19' menerusi sekatan dan ujian selepas tindakan protes yang dilakukan rakyatnya kerana memakan kos tinggi kepada masyarakat dan ekonomi kedua terbesar di dunia itu.Hong Kong memberi kelonggaran kepada individu yang tiba dari Wilayah China atau tanah besar negara itu tidak perlu dikenakan sekatan perjalanan atau dihalang untuk ke kawasan tertentu.Kelonggaran Hong Kong dibuat seminggu selepas ia mengumumkan bahawa orang yang tiba di wilayah China dari luar tanah besar China akan atau dari Macau tidak akan lagi menghadapi kawalan pergerakan COVID-19 atau dihalang dari tempat tertentu.

(Kod QR untuk aplikasi pengesanan kenalan COVID-19/REUTERS)

Aplikasi mudah alih COVID-19 turut dibatalkan minggu lalu.Walaupun Hong Kong telah menghapuskan banyak peraturan ketat kebelakangan ini, pemakaian pelitup separuh muka masih diwajibkan di tempat awam kecuali jika bersenam.Pas vaksin juga diperlukan untuk memasuki banyak tempat.Hari ini, pemimpin bandar itu John Lee berkata, kerajaan mengambil pendekatan untuk melonggarkan sekatan bagi mengurangkan risiko kesihatan awam secara beransur-ansur.Lee akan melakukan lawatan kerja selama empat hari ke Beijing pada Rabu bagi melaporkan keadaan persekitaran politik dan ekonomi Hong Kong serta situasi semasa COVID-19.Walaupun pelanggan pusat hiburan dan restoran masih memerlukan untuk menunjukkan keputusan negatif COVID-19, namun pawagam, muzium dan taman tema telah beroperasi pada kapasiti 85%.Kemudahan pusat hiburan juga akan mula beroperasi pada kapasiti penuh bermula Khamis.- REUTERS


Tragedi Batang Kali: Bomba tambah anggota pasukan 'sweeper' cari mangsa hilang

(Anggota pasukan Jabatan Bomba dan Penyelamat Malaysia tiba bagi melakukan operasi mencari dan menyelamat mangsa-mangsa yang tertimbus dalam tragedi tanah runtuh di tapak perkhemahan Father's Organic Farm, hari ini/FOTO BERNAMA)

BATANG KALI, 20 Disember- Keanggotaan pasukan ‘sweeper’ yang dikerahkan ke kawasan sungai berhampiran ‘ground zero’ bagi mencari baki sembilan lagi mangsa insiden tanah runtuh di sini, ditingkatkan kepada 28 orang berbanding hanya tujuh semalam.Penolong Pengarah Operasi Bomba Selangor Hafisham Mohd Noor berkata pasukan itu terdiri daripada 14 pegawai dan anggota masing-masing dari Jabatan Bomba dan Penyelamat Malaysia (JBPM) dan Angkatan Tentera Malaysia (ATM).“Pasukan ini akan pergi ke sekeliling kawasan ground zero hingga sungai terdekat iaitu Sungai Kedondong yang melibatkan jarak tiga atau empat kilometer.“Ini adalah ikhtiar kita untuk meneliti sebarang kemungkinan jika ada mangsa dihanyutkan ke sana (sungai),” katanya dalam sidang media di sini hari ini.Hafisham berkata operasi hari kelima yang bermula kira-kira 8 pagi tadi menyaksikan pasukan penyelamat masih berdepan dengan keadaan tanah yang lembik di kawasan ‘ground zero’ selain tidak mengetahui keberadaan sebenar mangsa yang hilang.“Masalah utama ialah kita tak tahu di mana mangsa dan kerja-kerja pengorekan tanah dan pencarian dibuat berdasarkan data yang ditunjukkan dalam timbunan tanah dan juga dari saksi-saksi,” katanya.

Tragedi tanah runtuh pada 2.42 pagi Jumaat lepas di tapak perkhemahan Father’s Organic Farm, Gohtong Jaya itu setakat ini menyaksikan 61 selamat, 24 nyawa terkorban dan sembilan lagi mangsa masih hilang daripada keseluruhan 94 mangsa yang terlibat.Semalam, operasi dijalankan dengan 135 anggota penyelamat dan aset daripada pelbagai agensi termasuk anjing dari Unit Anjing Pengesan (K9), namun sehingga 12 tengah malam semalam, baki mangsa yang hilang masih gagal ditemukan.-BERNAMA


Impak banjir terhadap sektor pelancongan dibincang bersama agensi berkaitan

KUALA LUMPUR, 20 Disember- Impak banjir terhadap sektor pelancongan menjadi antara perkara yang akan dibincangkan bersama agensi berkaitan.  Demikian menurut Menteri Pelancongan, Seni dan Budaya, Datuk Seri Tiong King Sing.Jelas beliau pihaknya akan meneliti situasi banjir semasa, sebelum melaksanakan mekanisme terbaik bagi merancakkan lagi sektor berkenaan.  Beliau ditemui pada pameran dan jualan kempen 'Ini Batik Malaysia' di Bangunan Parlimen, di sini hari ini.


Hospital Tengku Anis, Pasir Puteh terjejas banjir

(Hospital Tengku Anis (HTA), Pasir Puteh yang terjejas banjir / Foto Facebook Hasnan Hasni)

KELANTAN, 20 Disember- Jabatan Kesihatan Negeri Kelantan (JKNK) bertindak pantas memindahkan 28 pesakit di Hospital Tengku Anis (HTA), Pasir Puteh yang terjejas banjir sejak kelmarin. Pengarah JKNK, Datuk Dr Zaini Hussin dalam satu kenyataan berkata, pesakit-pesakit dipindahkan ke tiga hospital iaitu Hospital Universiti Sains Malaysia (USM), Hospital Raja Perempuan Zainab 2 (HRPZ 2) dan Hospital Tanah Merah.

Katanya, kerja-kerja memindahkan pesakit iaitu seramai empat orang dilakukan pada malam tadi manakala 24 lagi pesakit pada pagi tadi. Beliau berkata, penilaian oleh pihak Radicare Sdn Bhd mendapati paras air meningkat termasuk di kawasan generator dan suis utama menyebabkan perlu menutup bekalan elektrik hospital. Perkhidmatan sokongan di hospital seperti Unit Radiologi, Patologi dan Unit Bekalan Bahan Steril (CSSU) terpaksa memberhentikan perkhidmatan kerana peralatan tidak dapat berfungsi atas faktor keselamatan. Bagaimanapun Unit Kecemasan & Trauma beroperasi dan menerima kes-kes kecemasan serta kes rujukan dari pusat pemindahan sementara (PPS) untuk rawatan. Menurut Datuk Dr Zaini, hujan mulai reda dan surut sekitar jam 4 pagi memberi kelegaan kepada pihak hospital dan membolehkan urusan memindah keluar pesakit dilakukan. Tambah beliau, pesakit dipindahkan dengan menggunakan ambulans dan lori menerusi bantuan Bilik Gerakan Banjir Negeri dan Pusat Kawalan Operasi Bencana (PKOB) Pasir Puteh.


Polis tahan penjawat awam dalang sindiket dadah

JOHOR, 20 Disember- Polis Johor menahan seorang penjawat awam disyaki terlibat menjadi dalang sindiket membekalkan dadah dalam penjara sejak dua bulan lalu. Kegiatan terbongkar selepas pihaknya menemui sembilan biji balutan mampat berisi dadah disembunyikan di seluar dalam seorang Orang Kena Tuduh (OKT), 10.30 pagi Khamis lalu, semasa pemeriksaan dibuat terhadap OKT reman penjara koreksional Ulu Choh, Johor Bahru.

(Ketua Polis Johor, Datuk Kamarul Zaman Mamat)

Susulan penemuan itu, lima ahli sindiket, dua lelaki dan tiga wanita berumur 23 hingga 37 tahun ditahan dalam lima serbuan di sekitar Johor Bahru. Ketua Polis Johor, Datuk Kamarul Zaman Mamat berkata, OKT dipercayai menelan sejumlah dadah ke dalam badannya selepas selesai perbicaraan di Kompleks Mahkamah Johor Bahru sebelum dibawa masuk ke dalam penjara untuk diedarkan. "Pembedahan telah dijalankan oleh pihak hospital ke atas perut OKT telah berjaya mengeluarkan sebanyak enam biji balutan dadah mampat dalam bentuk barrel. Walaupun nilai dadah itu adalah rendah tapi ini sindiket ini telah membekalkan dadah dalam penjara kita dapati perkara ini adalahamat serius yang perlu diambil tindakan," katanya pada sidang media di Ibu Pejabat Polis Kontinjen (IPK) Johor di Johor Bahru. Rampasan dadah, 44.74 gram ganja bernilai RM2, 237 dan 28.84 gram syabu bernilai RM2,884 serta wang tunai sebanyak RM3,800. Kes disiasat mengikut seksyen 39A(1) Akta Dadah Berbahaya 1952.


Bilangan penduduk terjejas banjir di Pahang berkurangan

KUANTAN, 20 Disember - Jumlah penduduk terjejas banjir di Pahang terus mencatatkan penurunan kepada 873 orang daripada 214 keluarga, ditempatkan di lapan Pusat Pemindahan Sementara (PPS) setakat pukul 2.00 petang tadi.  Menurut Sekretariat Jawatankuasa Pengurusan Bencana Pahang, jumlah itu berkurangan susulan penutupan dua PPS di Raub iaitu Balai Raya Kampung Ria dan Balai Raya Chenua.  Penduduk terjejas banjir di Raub seramai 27 orang daripada 10 keluarga ditempatkan di kedua-dua PPS itu dan dibenarkan pulang ke kediaman masing-masing berikutan air banjir di kawasan tersebut surut sepenuhnya.  Lapan PPS kini menempatkan penduduk terjejas banjir terdiri daripada Sekolah Kebangsaan (SK) Sungai Karang 125 orang daripada 35 keluarga, SK Beserah 226 orang daripada 50 keluarga, SK Sungai Ular 41 orang daripada 10 keluarga dan Sekolah Menengah Kebangsaan (SMK) Pelindung 190 orang daripada 48 keluarga.

Selain itu, penduduk terjejas turut ditempatkan di SK Pelindung seramai 66 orang daripada 16 keluarga, SK Cherating 161 orang daripada 39 keluarga, Surau Kampung Chendor 48 orang daripada 12 keluarga dan Balai Raya Bukit Kuin 1, 10 orang daripada dua keluarga.


Bekalan makanan di negeri terjejas banjir stabil

KUALA LUMPUR, 20 Disember- Bekalan makanan di negeri terjejas banjir masih dalam keadaan stabil. Bagaimanapun, Kementerian Perdagangan Dalam Negeri dan Kos Sara Hidup bakal menggerakkan bantuan Food Bank ke negeri terlibat.  Menterinya, Datuk Seri Salahuddin Ayub berkata ia bagi meringankan beban penduduk yang terjejas. "Setakat ini yang saya terima di peringkat kementerian, di negeri di bahagian terjejas banjir adalah stabil. "Bagi penduduk terjejas banjir sekarang ini khususnya di pantai timur, kementerian akan nenggerakkan Food Bank kepada mereka yang didapati perlu mendapatkan makanan dan kita fokuskan makanan yang sedia masak," katanya.

Beliau menyatakan demikian dalam sidang media Pengumuman Skim Harga Maksimum Musim Perayaan Krismas 2022 di Bangunan Parlimen, di sini hari ini.


Import telur sehingga bekalan stabil - PM

KUALA LUMPUR, 20 Disember- Kerajaan memutuskan untuk membenarkan pengimportan telur bagi menampung keperluan serta permintaan pasaran tempatan. Mulai Khamis ini, pengimportan antara dua hingga 10 juta biji telur sehari akan dilaksana sehingga bekalan menjadi stabil. Perdana Menteri, Datuk Seri Anwar Ibrahim menerangkan, kemasukan pertama, pada 15 Disember lepas, melibatkan sehingga 100,000 biji telur. "Maka kita telah membuat perubahan dengan memberikan keizinan import mulai 15 Disember, 100,000 biji telur dan mulai 22 Disember, dua hingga 10 juta biji telur sehari akan dibawa masuk sehingga keadaan stabil dan keupayaan pengeluaran tempatan terjamin," katanya.

(Kemasukan pertama, pada 15 Disember lepas melibatkan sehingga 100,000 biji telur)

Beliau berkata demikian ketika membentangkan usul Rang Undang-Undang (RUU) Kumpulan Wang Disatukan (Perbelanjaan Masuk Akaun) 2022 bagi bacaan kali kedua di Dewan Rakyat, di sini hari ini.


Selangor salur bantuan kewangan RM1 juta untuk Kelantan dan Terengganu

SHAH ALAM, 20 Disember - Kerajaan Negeri Selangor menyumbangkan bantuan kewangan sebanyak RM500,000 masing-masing kepada kerajaan Kelantan dan Pahang untuk membantu mangsa banjir di dua negeri berkenaan.Menteri Besar Selangor Datuk Seri Amirudin Shari, dalam satu kenyataan berkata bantuan itu bagi meringankan beban atas musibah yang melanda kedua-dua negeri tersebut selain bersimpati dengan nasib yang menimpa rakyat."Kerajaan Negeri melalui Skuad Pasukan Tindakan Segera (PANTAS) serta Sukarelawan Selangor (SERVE) bersedia berkhidmat untuk sebarang bentuk bantuan kemanusiaan pasca banjir sebaik sahaja keadaan mengizinkan kelak," katanya.Sementara itu, demi menghormati mangsa dan keluarga yang terkesan dengan musibah banjir dan tragedi tanah runtuh Batang Kali, Amirudin berkata acara sambutan Ambang Tahun Baharu peringkat Selangor dibatalkan.

Setakat 8.00 pagi hari ini, angka Agensi Pengurusan Bencana Negara (NADMA) merekodkan seramai 25,353 orang di Kelantan dan 37,021 orang di Terengganu terkesan dengan musibah banjir.


11 barangan tersenarai bawah SHMMP, sempena Krismas

KUALA LUMPUR, 20 Disember - Sebanyak 11 barangan tersenarai sebagai barangan kawalan bawah Skim Harga Maksimum Musim Perayaan (SHMMP) sempena sambutan Krismas pada 25 Disember ini.Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata skim kawalan berkenaan berkuat kuasa selama lima hari bermula 23 hingga 27 Disember.Sebelas jenis barangan tersebut ialah ayam tua hidup (dikawal Sarawak sahaja), kepak ayam (dikawal di Sarawak, Sabah dan Labuan), daging kambing biri-biri bertulang import, tomato, lada benggala hijau dan kubis bulat import (China dan Indonesia).Selain itui, lobak merah, ubi kentang import (China), babi hidup (dikawal di Sarawak, Sabah dan Labuan), perut babi dan daging serta lemak babi (dikawal di Sarawak, Sabah dan Labuan), katanya pada sidang media mengumumkan SHMMP Krismas 2022 di Bangunan Parlimen di sini.Pada masa sama, Salahuddin berkata ayam dan telur ayam sedang dikawal harganya  bawah pelaksanaan penentuan harga ayam dan telur ayam.Katanya, tempoh SHMMP kali ini adalah bersesuaian mengikut keadaan semasa iaitu mewujudkan suasana menang-menang kepada pengguna dan peniaga dengan pengguna dapat menikmati harga berpatutan sementara peniaga pula tidak tertekan dengan tempoh masa pelaksanaan yang terlalu lama.Sementara itu, Salahuddin berkata lebih 2,000 Pegawai Penguat Kuasa Kementerian Perdagangan Dalam Negeri dan Kos Sara Hidup ditugaskan di lokasi strategik seperti pasar awam, pasar tani dan pusat beli-belah bagi memantau barangan keperluan perayaan.

Strategi itu, katanya membolehkan penguatkuasaan dilaksanakan dengan lebih berkesan dan langkah segera dapat diambil terhadap aduan pengguna dan tindakan penguatkuasaan ke atas peniaga sekiranya berlaku ketidakpatuhan.Pada masa sama, beliau berkata penguatkuasaan secara berhemah dilaksanakan dengan memberi pendidikan, nasihat dan amaran supaya peniaga mematuhi undang-undang dan mengamalkan perniagaan beretika."Kerajaan berharap semua pihak dapat mematuhi harga-harga ditetapkan dan mengunakan label merah jambu bagi barangan tersebut. Tindakan tegas akan diambil terhadap peniaga yang gagal mematuhi peraturan-peraturan di bawah skim ini."Mana-mana peniaga yang melakukan kesalahan akan diambil tindakan bawah Akta Kawalan Harga dan Antipencatutan 2011 dan boleh dikenakan penalti," katanya.


Kerajaan beri KGT Tambahan Khas RM100, Bantuan Kewangan Khas RM700 kepada penjawat awam - PM Anwar

(Perdana Menteri Datuk Seri Anwar Ibrahim ketika membentangkan peruntukan khas (Bajet Mini) di Dewan Rakyat hari ini/ Foto BERNAMA)

KUALA LUMPUR, 20 Disember- Kerajaan Perpaduan bersetuju meneruskan pemberian Kenaikan Gaji Tahunan Tambahan (KGT) Khas 2023 kepada penjawat awam sebanyak RM100.

Perkara itu diumumkan semasa pembentangan khas bajet mini atau Rang Undang-Undang (RUU) Kumpulan Wang Disatukan (Perbelanjaan Masuk Akaun) 2022 dalam sidang Dewan Rakyat hari inil, oleh Perdana Menteri, Datuk Seri Anwar Ibrahim. Turut diumumkan bantuan Khas Kewangan kepada kakitangan awam dan pesara.

"Kerajaan bersetuju untuk memberikan Kenaikan Gaji Tahunan Tambahan Khas 2023 sebanyak RM100 kepada semua penjawat awam Gred 11 hingga 56. "Kerajaan juga bersetuju memberikan Bantuan Khas Kewangan kepada 1.3 juta penjawat awam gred 56 ke bawah sebanyak RM700 dan 1 juta pesara Kerajaan sebanyak RM350," katanya di Parlimen.Jelas Datuk Seri Anwar Ibrahim, Kerajaan Perpaduan amat berterima kasih atas kesungguhan yang tidak berbelah bahagi anggota awam dalam menyampaikan perkhidmatan terbaik kepada rakyat.  Peruntukan tersebut pernah diumumkan dalam pembentangan Belanjawan, lalu.


RUU Kumpulan Wang Disatukan (Perbelanjaan Masuk Akaun) 2022 diluluskan tanpa perbahasan

KUALA LUMPUR, 20 Disember - Rang Undang-Undang (RUU) Kumpulan Wang Disatukan (Perbelanjaan Masuk Akaun) 2022 dan Usul Anggaran Perbelanjaan Pembangunan Sementara 2023 diluluskan Dewan Rakyat hari ini selepas selesai pembentangan. Ia diluluskan secara sebulat suara dan tiada perbahasan bagi kedua-dua usul yang dibentangkan oleh Perdana Menteri, Datuk Seri Anwar Ibrahim. Akta Kumpulan Wang Disatukan (Perbelanjaan Masuk Akaun) 2022 yang akan mula berkuat kuasa pada 1 Januari depan melibatkan wang tidak melebihi satu ratus tujuh bilion tujuh ratus lapan belas juta enam ratus tujuh puluh enam ribu enam ratus lima puluh ringgit (RM107,718,676,650).

Perbelanjaan itu bagi perbelanjaan perkhidmatan dan perbelanjaan lain. "Anggaran perbelanjaan di bawah RUU ini antaranya merangkumi bayaran gaji kepada penjawat awam, utiliti, biasiswa, bantuan kebajikan serta perkhidmatan pendidikan dan kesihatan. Begitu juga projek-projek pembangunan yang sedang berjalan perlu diteruskan terutamanya projek pembaikan dan penyelenggaraan seperti sekolah daif, jalan raya, hospital serta klinik kesihatan," kata Anwar di sini.Tambah beliau lagi, Rang Undang-Undang Perbekalan 2023 (Belanjawan 2023) tidak akan diluluskan Parlimen sebelum 1 Januari 2023, maka peruntukan perlu dikeluarkan untuk perbelanjaan pada 2023 bagi tempoh dari 1 Januari sehingga tarikh Rang Undang-Undang Perbekalan bagi 2023 menjadi undang-undang dan mula berkuat kuasa. Justeru,  menerusi Seksyen 4 Akta Kumpulan Wang Pembangunan 1996, Anwar turut mencadangkan dana bernilai RM55,959,213,200 dikeluarkan daripada Kumpulan Wang Pembangunan bagi tahun 2023 untuk perbelanjaan segera.

(Anwar Ibrahim ketika membentangkan peruntukan khas (Bajet Mini) sempena Mesyuarat Pertama Penggal Pertama Parlimen ke-15 Dewan Rakyat di Bangunan Parlimen, hari ini)

"Jumlah wang berkenaan dalam ruang tiga dan empat penyata itu bertentangan dengan maksud yang dinyatakan dalam ruang satu penyata ini adalah diuntukkan bagi perbelanjaan sementara menunggu Anggaran Perbelanjaan Pembangunan Tahun 2023 diluluskan," katanya.


Tindakan tegas dikenakan bagi perbuatan melampau dan toksik - Sultan Nazrin

IPOH, 20 Disember- Pandangan ekstrem berunsur kaum dan agama berbentuk hasutan yang boleh menyemai rasa benci serta berpotensi mencetuskan permusuhan di kalangan rakyat wajib dihentikan.  Sultan Perak, Sultan Nazrin Muizzuddin Shah bertitah, tindakan tegas lagi segera wajib diambil untuk menghentikan aktiviti tersebut.  Tindakan oleh mana-mana pihak itu sama ada secara ucapan atau perbuatan yang meracuni fikiran dan membakar emosi rakyat dengan mengeksploitasi isu-isu agama dan kaum.

"Bumi ini tidak boleh dibenarkan untuk disemai dengan rumpai-rumpai beracun yang boleh dibenarkan untuk disemai dengan rumpai-rumpai beracun yang boleh membunuh pohon perpaduan, langit di negeri ini jangan sama sekali dibenarkan untuk diselubung awan-awan berasid yang akan menghujani bumi dengan fahaman ekstremis berlandaskan perkauman dan berpaksikan agama tindakan segera polis diraja malaysia pasca pilihan raya, mengambil langkah-langkah preventif untuk menjamin ketenteraman awam merupakan tindakan yang tepat," titah baginda ketika merasmikan Istiadat Pembukaan Rasmi Tahun Pertama Dewan Negeri ke-15 di Bangunan Perak Darul Ridzuan, Ipoh.  Titah baginda lagi, kerukunan perhubungan kaum diasaskan sejak era pra-merdeka tidak boleh diperjudikan kerana permainan politik yang berunsur meracuni fikiran dan membakar emosi rakyat.  Oleh itu, setiap individu berperanan untuk memastikan hubungan harmoni antara kaum terus disuburkan dan persefahaman antara pengikut pelbagai agama terus dipupuk.  Rakyat terutama generasi muda perlu diberi bimbingan dan kefahaman mengenai sistem kerajaan dan negara berteraskan doktrin demokrasi berparlimen dan raja berpelembagaan.  Selain penghayatan terhadap lima prinsip Rukun Negara untuk dijadikan pedoman dalam usaha memupuk warga bersatu padu, harmoni dalam sebuah negara merdeka yang berdaulat, aman dan makmur.   Sementara itu, Pada istiadat sama, Sultan Nazrin turut mengingatkan ahli-ahli Dewan Negeri untuk memelihara kemuliaan dewan dengan menjadikannya dewan syura yang penting dan dihormati.  Bagi membincangkan perkara-perkara substantif dalam adab dan budaya yang tertib lagi bersopan, tanpa perlu menggunakan kata-kata yang tidak sopan atau meninggikan suara.  "Masa perbahasan yang cukup perlu diberikan kepada ahli-ahli dewan untuk dapat mengambil bahgian secara membina semasa perbahasan. pada masa yang sama dewan ini bukan juga tempat untuk senantiasa mencari kesalahan sehingga masa perbahasan dibazirkan bercakap perkara-perkara picisan dan remeh temeh," titah baginda di sini. Titah baginda lagi, ahli-ahli Dewan Negeri dipilih oleh rakyat dan berperanan sebagai juru bicara bagi pihak rakyat.  Dewan berperanan memenuhi peranan semak dan imbang kepada cabang eksekutif membolehkan ADUN menyuarakan teguran dan menyampaikan maklum balas mengenai program-program yang dilaksanakan.


Johari Abdul rakam takziah kepada mangsa banjir yang terkorban

KUALA LUMPUR, 20 Disember- Yang Dipertua Dewan Rakyat, Datuk Johari Abdul merakamkan ucapan takziah kepada keluarga mangsa yang terkorban bencana banjir di beberapa negeri. Beliau juga turut mendoakan agar keadaan segera pulih dan bantuan kepada mangsa banjir yang terkorban dan penduduk terjejas banjir dapat dilaksanakan dengan baik.

(Datuk Johari Abdul / Foto Bernama)

"Takziah kepada mangsa banjir yang melanda Pantai Timur. Saya difahamkan ada terkorban dan banjir melanda dengan ganas. Jadi kita mendoakan keadaan ini akan reda dan saya minta semua mereka yang mempunyai kedudukan untuk membantu mangsa banjir," kata Datuk Johari Abdul di sini.Sebelum ini, dilaporkan penduduk terjejas banjir di Pantai Timur lebih 44,000 orang sehingga malam semalam.


Tiga remaja terbunuh dalam kemalangan maut di Sungai Petani

SUNGAI PETANI, 20 Disember - Tiga remaja maut, seorang parah dan seorang lagi cedera ringan selepas kereta yang dinaiki terbabas dan merempuh pembahagi jalan di kilometer 63.5 Jalan persekutuan Alor Setar Butterworth di Padang Tembusu, di sini awal pagi tadi. Kejadian berlaku kira-kira pukul 2.30 pagi.  Ketua Polis Daerah Kuala Muda, Asisten Komisioner (ACP) Zaidy Che Hassan berkata mangsa maut dikenali Muhammad Aiman Rusdi 17 tahun yang juga pemandu kereta, Muhammad Izani MohdTuah dan Muhammad Iman Mohd Akhir,masing-masing berusia 15 tahun. Kesemua mangsa mengalami kecederaan parah dikepala dan maut di tempat kejadian, dan dibawa ke unit forensik Hospital Sultan Abdul Halim, untuk bedah siasat.Seorang lagi yang cedara parah, Muhammad Zulhakim Zulkhairi, 15 tahun dan Alif Danial Abdul Aziz 17 tahun mengalami cedera ringan.

(Kesemua mangsa mengalami kecederaan parah dikepala dan maut di tempat kejadian)

ACP Zaidy berkata kereta tersebut dipercayai dipandu laju sebelum hilang kawalan dan merempuh pembahagi jalan. Hasil siasatan mendapati pemandu tidak memiliki lessen memandu yang sah.


Lelaki ditemui meninggal dunia tergantung pada pokok kelapa sawit

MIRI, 20 Disember- Seorang lelaki warga tempatan berumur 32 tahun telah ditemui meninggal dunia dengan keadaan tergantung pada sepohon pokok kelapa sawit di kebun milik mertuanya di Sungai Balim Niah pada Ahad lepas. Ketua Polis Daerah Miri ACP Alexson Naga Chabu dalam kenyataan media mengesahkan telah menerima laporan polis pada pukul 10.11 pagi mengenai kejadian berkenaan.

(Mayat seorang lelaki di bawa ke hospital)

Menurut ACP Alexson Naga Chabu, pemeriksaan di lokasi kejadian tidak menemui sebarang unsur jenayah dan barang peribadi mangsa juga masih berada di dalam beg mangsa.  Susulan daripada laporan polis tersebut, satu kertas siasatan mati mengejut telah dibuka bagi mengenalpasti punca kematian.  Beliau dalam pada itu menasihati orang ramai agar tidak membuat sebarang spekulasi berkenaan kes tersebut kerana ianya akan mengganggu siasatan.  Individu yang mempunyai sebarang maklumat lanjut berkaitan insiden tersebut diminta untuk tampil ke balai polis yang berdekatan untuk menyalurkan maklumat.


Penduduk terjejas banjir di Pahang catat penurunan

KUANTAN, 20 Disember- Jumlah penduduk terjejas banjir di Pahang mencatatkan penurunan kepada 894 orang daripada 222 keluarga yang ditempatkan di 10 Pusat Pemindahan Sementara (PPS) yang dibuka, setakat pukul 11.00 pagi tadi.  Jumlah itu menurun susulan penutupan PPS Dewan Kampung Pia di Raub pada jam 8.30 pagi tadi.

Kesemua 40 orang penduduk terjejas daripada 13 keluarga yang ditempatkan di PPS terbabit telah dibenarkan kembali ke kediaman masing-masing berikutan air banjir di kawasan itu surut sepenuhnya.  Menurut Sekretariat Jawatankuasa Pengurusan Bencana Pahang, kesemua penduduk kini ditempatkan di 10 pusat pemindahan sementara (PPS).  Daripada 10 PPS itu, lapan daripadanya dibuka di Kuantan hari ini iaitu di Sekolah Kebangsaan (SK) Sungai Karang, SK Beserah, SK Sungai Ular, Sekolah Menengah Kebangsaan (SMK) Pelindung, SK Pelindung, SK Cherating, Surau Kampung Chendor dan Balai Raya Bukit Kuin 1.   Di Raub pula, dua PPS dibuka iaitu di Balai Raya Kampung Ria dan Balai Raya Chenua.


Kebakaran di Kampung Pulo Hulu, 14 orang tinggal sehelai sepinggang

SARAWAK, 20 Disember- Empat belas orang daripada lima keluarga tinggal sehelai sepinggang selepas rumah yang mereka diami di Kampung Pulo Hulu, Kuching musnah dalam satu kebakaran awal pagi tadi. Maklumat daripada Pusat Gerakan Operasi Bomba Sarawak menjelaskan pihak bomba menerima panggilan kecemasan pada pukul 4.22 minit pagi.

(14 orang tinggal sehelai sepinggan selepas kebakaran awal pagi tadi di Kampung Pulo Hulu, Kuching)

Dua buah jentera bomba dan 2 Pasukan Perkhidmatan Penyelamatan Perawatan Kecemasan, EMRS bersama 22 anggota dari Balai Bomba Petra Jaya dan Padungan dikejarkan ke lokasi kejadian.  Komander Operasi yang bertugas Herudin Herudin Ealhi memberitahu proses pemadaman melibatkan sebuah rumah jenis separuh kekal dua tingkat itu berjaya dipadamkan pada pukul 6.39 pagi.  Kesemua mangsa terlibat dilaporkan selamat dan tidak mengalami sebarang kecederaan.


KWSP cawangan Jerteh dibuka semula

KUALA LUMPUR, 20 Disember - Kumpulan Wang Simpanan Pekerja (KWSP) membuka semula cawangannya di Jerteh, Terengganu, dan Kuala Krai, Kelantan bermula hari ini.KWSP dalam satu kenyataan berkata, ini berikutan keadaan banjir di kawasan tersebut yang telah surut.KWSP turut merakamkan ucapan terima kasih kepada ahlinya atas kesabaran dan kerjasama yang diberikan."Walaupun situasi banjir di daerah yang terkesan menunjukkan tanda pulih, KWSP ingin menasihati ahli untuk terus berhati-hati dan berwaspada," katanya.

Kedua-dua cawangan berkenaan terpaksa ditutup untuk sementara waktu semalam berikutan banjir di beberapa kawasan di Pantai Timur Semenanjung Malaysia.


Datuk Johari Abdul mula tugas rasmi

KUALA LUMPUR, 20 Disember - Yang di-Pertua Dewan Rakyat Datuk Johari Abdul memulakan tugas secara rasmi di pejabatnya pagi ini.  Beliau tiba sekitar pukul 8.30 pagi dan diiringi Timbalan Yang di-Pertua Dewan Rakyat, Alice Lau dan Ketua Pentadbir Parlimen, Nor Yahati Awang.

Johari Abdul dijadual mempengerusikan Pembentangan Peruntukan Khas atau Mini Bajet hari ini.  Bekas Ahli Dewan Undangan Negeri, Gurun itu diangkat menjadi Yang di-Pertua Dewan Rakyat yang baharu selepas memperoleh 147 undi berbanding 74 undi diterima bekas Menteri Dalam Negeri, Tan Sri Mohd. Tadzi Sheikh Ahmad.

(Johari Abdul ketika mengangkat sumpah sebagaiYang Dipertua Dewan Rakyat yang baharu pada Mesyuarat Pertama Penggal Pertama Parlimen ke-15di Bangunan Parlimen, semalam)


Fokus empat daerah berisiko tinggi banjir - APM Kedah

ALOR SETAR, 20 Disember - Angkatan Pertahanan Awam Malaysia (APM) Kedah kini lebih memberikan fokus kepada empat daerah yang dijangkakan berisiko tinggi berlaku banjir sepanjang tempoh Monsun Timur Laut (MTL).Ketua Bahagian Sekretariat APM Kedah Mejar (PA) Muhammad Suhaimi Mohd Zain berkata tumpuan khusus diberikan di daerah Baling, Kuala Muda, Kulim dan Bandar Baharu sebagai persediaan menghadapi kemungkinan bencana itu berdasarkan kekerapan banjir serta ramalan Jabatan Pengairan dan Saliran (JPS)."(Contoh) di Baling setakat ini dah mencatatkan banjir kilat sebanyak 23 kali...kita lebih persediaan dari segi anggota, aset dan logistik," katanya kepada pemberita sebelum melepaskan peserta misi bantuan banjir APM Kedah ke Terengganu di Kompleks APM Kota Setar di sini, malam tadi.Turut hadir Timbalan Pengarah APM Kedah Mejar (PA) Mohd Muaz Mohd Yusoff.Seramai 20 anggota Pasukan Respon Bencana Sokongan (PARAS) APM Kedah yang diketuai Pegawai Bahagian Operasi dan Bencana APM Kedah Left (PA) Mohd Shukri Shuib bergerak ke Terengganu malam tadi untuk penugasan bantuan memindahkan mangsa banjir ke pusat pemindahan sementara.Muhammad Suhaimi berkata APM Kedah kerap melaksanakan pemantauan secara berkala pada sebelah pagi dan petang bagi memastikan kesiapsiagaan anggota serta logistik dalam menghadapi sebarang kemungkinan banjir di negeri ini.

Selain itu, katanya penyelarasan dengan Pasukan Tindak Balas Kecemasan Pertahanan Awam (CDERT) dan badan bukan kerajaan (NGO) turut dilaksanakan bagi melancarkan urusan bantuan ke kawasan bencana di Kedah.Beliau berkata pihaknya juga optimis dapat menambah baik prosedur operasi standard (SOP) ketika operasi menyelamat semasa banjir sekali gus dapat memastikan pergerakan anggota dan pegawai berjalan lancar tanpa sebarang masalah. - BERNAMA


Operasi SAR tanah runtuh di tapak perkhemahan Father's Organic Farm diteruskan

BATANG KALI, 20 Disember- Operasi mencari dan menyelamat (SAR) mangsa tanah runtuh di tapak perkhemahan Father's Organic Farm di sini, diteruskan.Operasi ini memasuki hari kelima bagi mengesan sembilan lagi mangsa yang masih belum ditemui.Dalam tragedi Jumaat lalu, berlaku runtuhan tanah sepanjang hampir 300 meter dan setinggi 70 meter di tapak perkhemahan itu yang terletak di Gohtong Jaya.

Seramai 94 mangsa terbabit dalam insiden itu dan daripada jumlah itu, 61 dilaporkan selamat manakala 24 lagi disahkan terkorban dan sembilan masih hilang.


Banjir, APM Kedah hantar PARAS ke pantai timur

ALOR SETAR, 20 Disember- Pasukan Respon Bencana Sokongan (PARAS) digerakkan Angkatan Pertahanan Awam Malaysia (APM) Negeri Kedah bagi membantu agensi penyelamat banjir di pantai timur.Seramai 20 orang anggota terlibat, terdiri daripada PDPA Kota Setar, Padang Terap dan Kubang Pasu.Pasukan tersebut diketuai Pegawai Bahagian Operasi dan Bencana APM Kedah ke Negeri Terengganu, Lt. (PA) Mohd Shukri Shuib.Timbalan Pengarah APM Kedah, Mejar (PA) Mohd Muaz Mohd Yusoff berkata pasukan itu digerakkan ke pantai timur adalah sebagai khidmat sokongan dalam menyelamat mangsa yang terperangkap di kawasan banjir ke Pusat Pemindahan Sementara (PPS) serta membantu dari segi kekuatan logistik untuk keperluan pengoperasian di sana. Beliau berkata demikian selepas melancarkan Pelepasan Misi Bantuan ke Pantai Timur di Pejabat APM Daerah Kota Setar, malam tadi.Pasukan itu juga akan membantu pengoperasian di PPS, tugasan pasca banjir dan lain-lain tugasan yang diperlukan mengikut keperluan semasa.Selain keanggotaan, APM Kedah juga menggerakkan aset air dan darat seperti lori, kenderaan pacuan empat roda, bot dan lain-lain peralatan menyelamat untuk digunakan ketika operasi.

(Majlis Pelepasan Misi Bantuan ke Pantai Timur di Pejabat APM Daerah Kota Setar dilancar pada Isnin)


Konvensyen Penjaja dan Peniaga Kecil 2022, sasar hala tuju lebih baik DKN

KUALA LUMPUR, 20 Disember- Konvensyen Penjaja dan Peniaga Kecil 2022 Peringkat Kebangsaan akan diadakan 22 Disember ini di Pusat Konvensyen Antarabangsa Putrajaya (PICC). Program anjuran Kementerian Pembangunan Usahawan dan Koperasi itu bersempena dengan sambutan Hari Penjaja dan Peniaga Kecil (HPPK) 2022.Program tersebut dijadual berlangsung bermula pukul 8.00 pagi sehingga 6.00 petang.Menteri Pembangunan Usahawan dan Koperasi, Datuk Ewon Benedick berkata bukan sahaja karnival penjaja serta jualan murah diadakan, malah ada beberapa pembentangan kertas kerja Dasar Keusahawanan Negara (DKN). "Pada tahun ini, kita ada beberapa pembentangan kertas kerja berkait dengan Dasar Keusahawanan Negara (DKN). Kita ada juga dasar pembangunan penjaja dan peniaga kecil kita dan ada program bicara dan juga perkongsian daripada usahawan-usahawan yang telah berjaya.Selain itu, kita adakan karnival penjaja dan jualan murah sepanjang sambutan ini berlangsung di PICC," kata Ewon Benedick kepada pemberita RTM selepas menjadi tetamu Bicara Naratif.Beliau berharap perkongsian tersebut dapat memberi dan membina motivasi penjaja selain mengambil iktibar yang sewajarnya untuk beralih menjadi peniaga sederhana pada masa akan datang.


Perolehan Darurat bernilai RM500,000 diluluskan, biayai keperluan mangsa banjir

KUALA LUMPUR, 20 Disember- Perolehan Darurat sebanyak RM500,000 telah diluluskan bagi membiayai keperluan segera dan bantuan kepada mangsa banjir di pantai timur. Menurut Menteri Pembangunan Wanita, Keluarga dan Masyarakat (KPWKM), Datuk Seri Nancy Shukri, ia bagi memastikan barangan keperluan tambahan di stor, mini depoh dan pangkalan hadapan di daerah-daerah terjejas sentiasa tersedia.Sementara itu, berhubung isu terputus pergerakan di Hulu Besut, Nancy memaklumkan tiga inisiatif berjaya dicapai menerusi pertemuan bersama Ketua Polis Negeri dan Ketua Jabatan Negeri.Antaranya, penggunaan aset helikopter milik Jabatan Bomba dan Penyelamat Malaysia (JBPM) dalam membantu Jabatan Kebajikan Masyarakat (JKM) menghantar barang bantuan.Selain itu, pengangkutan darat seperti lori milik Jabatan Kerja Raya (JKR), Jabatan Pertanian dan Majlis Daerah Kuala Terengganu akan bertindak dalam mengagihkan makanan dan barangan menerusi Depoh Bencana JKM Marang.Bagi penduduk yang tidak sempat berpindah ke Pusat Pemindahan Sementara (PPS), boleh berkumpul di premis awam lain seperti Pusat Pemulihan Dalam Komuniti (PDK) dan JKM dan Pusat Kawalan Operasi Bencana (PKOB).


Banjir di Kelantan: Pasir Mas kekal merekodkan penduduk terjejas tertinggi

KOTA BHARU, 20 Disember- Jumlah penduduk terjejas banjir yang ditempatkan di Pusat Pemindahan Sementara (PPS) di sembilan jajahan Kelantan telah meningkat kepada 25,514 orang.Kesemua mereka terdiri daripada 7,294 keluarga, yang kini ditempatkan di 138 PPS yang masih beroperasi.  Jabatan Kebajikan Masyarakat (JKM) Kelantan dalam satu kenyataan memaklumkan setakat pukul 11.00 malam, Pasir Mas kekal merekodkan jumlah penduduk paling ramai dipindahkan iaitu seramai 7,108 penduduk meningkat hampir 2,000 penduduk berbanding lewat petang tadi.  Ia diikuti Tumpat sebanyak 4,442 penduduk, Pasir Puteh (3,685), Kuala Krai (3,132), Kota Bharu (3,028) dan selebihnya di Tanah Merah, Machang, Bachok serta Jeli.  "Beberapa sungai utama di negeri termasuk Sungai Lebir di Kampung Tualang, Sungai Kelantan di Kuala Krai dan Kuala Nal serta Sungai Golok di Jenob dan Rantau Panjang masih di paras bahaya," menurut Laman Web Rasmi Public Infobanjir.

Sementara itu, di Pahang, jumlah penduduk terjejas banjir kekal seramai 865 orang daripada 218 buah keluarga setakat pukul 11.00 malam tadi melibatkan daerah Kuantan dan Raub.  Sekretariat Jawatankuasa Pengurusan Bencana Pahang memaklumkan kesemua penduduk terjejas kini ditempatkan di 11 Pusat Pemindahan Sementara (PPS).  Daripada 11 PPS, lapan daripadanya dibuka di Kuantan hari ini iaitu di Sekolah Kebangsaan (SK) Sungai Karang, SK Beserah, SK Sungai Ular dan Sekolah Menengah Kebangsaan (SMK) Pelindung.  Selain itu, SK Pelindung, SK Cherating, Surau Kampung Chendor dan Balai Raya Bukit Kuin 1. Di Raub pula, tiga PPS dibuka iaitu di Balai Raya Kampung Ria, Balai Raya Chenua dan Dewan Kampung Pia.


Wanita rugi RM5,000, terpedaya taktik penyamaran pegawai polis palsu

KULIM, 20 Disember- Taktik tiga individu menyamar sebagai pegawai kanan polis memperdaya seorang wanita hingga menyebabkan kerugian RM5,000, terbongkar.Suspek terdiri daripada dua lelaki dan seorang wanita menawarkan diri membantu untuk melepaskan suami mangsa yang ditahan di lokap Balai Polis Kulim.  Namun, ketiga-tiga suspek akhirnya ditahan setelah mangsa membuat laporan polis apabila menyedari ditipu. Ketua Polis Daerah Kulim, Suprintenden Mohd Redzuan Salleh menerusi kenyataan berkata suami mangsa ditahan atas kesalahan penyalahgunaan dadah. Pada 11 Disember lalu, mangsa memaklumkan dihubungi seorang lelaki dan menuntut untuk melakukan transaksi pembayaran ke dalam satu akaun bank sebagai syarat bantuan. Susulan laporan itu, satu kertas siasatan dibuka di bawah Sekyen 420 Kanun Keseksaan. Hasil serbuan pasukan daripada Jabatan Sisatan Jenayah Komersial (JSJK) Kulim, kesemua suspek berusia 24 hingga 44 tahun itu ditahan bersama barangan rampasan.Antaranya, tujuh unit telefon bimbit, tiga keping kad ATM serta kertas catatan maklumat tahanan lokap berserta nombor mangsa di sekitar kawasan Kajang, Selangor dan Brickfields, Kuala Lumpur. Salah seorang yang ditahan merupakan perancang utama dan mempunyai 46 rekod jenayah lampau. Ketiga-tiga suspek direman selama dua hari bermula semalam.

(Telefon pintar dan kad bank antara yang dirampas pihak polis)


PM10: Mahmoud Abbas zahir ucapan tahniah kepada Anwar

KUALA LUMPUR, 19 Disember- Datuk Seri Anwar Ibrahim menerima ucapan tahniah daripada Presiden Palestin, Mahmoud Abbas menerusi panggilan telefon hari ini, atas pelantikannya sebagai Perdana Menteri Malaysia ke-10.

Anwar berkongsi perkara itu di laman sosialnya dengan menyatakan komitmen Malaysia untuk sentiasa bersama Palestin bagi memperjuangkan kebebasannya dari cengkaman Zionis Israel, selain bersedia untuk memperkukuhkan lagi hubungan dua hala antara Malaysia dan Palestin."Kami mengulangi kesediaan untuk memperkukuh hubungan dua hala antara Malaysia dan Palestin di dalam pelbagai lapangan termasuk perdagangan, hubungan sesama rakyat serta pendidikan."Saya juga menzahirkan simpati atas nasib yang menimpa rakyat Palestin dan menegaskan komitmen serta solidariti berterusan Malaysia kepada perjuangan rakyat Palestin untuk membebaskan Palestin dari cengkaman Zionis Israel," jelasnya.Tambah Anwar, Malaysia akan terus teguh dalam perjuangan untuk menamatkan penderitaan berpanjangan rakyat Palestin."Bawah pentadbiran saya, Malaysia akan kekal teguh dalam perjuangan untuk menamatkan penderitaan berpanjangan rakyat Palestin dan mengembalikan keamanan, kebebasan dan kemerdekaan Palestin," jelasnya.


Pasukan khas digerak ke luar kawasan bagi mengesan 9 mangsa lain

BATANG KALI, 19 Disember- Satu pasukan khas terdiri daripada tujuh anggota akan digerak ke luar kawasan kejadian tanah runtuh di Batang Kali bagi mengesan sembilan mangsa lain bermula hari ini.Operasi mencari dan menyelamat (SAR) diteruskan 24 jam namun tertakluk kepada keadaan cuaca.Perkara itu dimaklumkan Penolong Pengarah Operasi Jabatan Bomba dan Penyelamat Selangor Hafisham Mohd Nor."Selepas hasil usaha kita sehingga empat hari, masih belum menunjukkan petanda yang sembilan orang ini, apa yang kita telah buat adalah kita gerakkan satu pasukan 'Sweeper'."Sweeper ini maksudnya mereka akan mencari di kawasan selain 'ground zero' itu seperti aliran sungai dan kawasan sekitar untuk memastikan keberadaan mangsa di sekitar kawasan ini."Sebelum ini anggota pasukan penyelamat menumpukan kepada misi mencari dan menyelamat (SAR) di dua daripada tiga sektor kawasan tapak perkhemahan terbabit kejadian tanah runtuh.Dua sektor berkenaan membabitkan Sektor A (Hilltop), Sektor B (Farmview) dan Sektor C (Riverside).Bagaimanapun Ketua Polis Daerah Hulu Selangor Superintendan Suffian Abdullah memaklumkan kepada media setakat pukul 9.00 malam, belum ada petanda positif berkenaan sembilan orang mangsa yang masih hilang dalam tragedi Batang Kali.

(Lokasi kejadian tanah runtuh di Batang Kali)


MCMC minta orang ramai henti tular video tiga beradik maut terkena renjatan elektrik

KUALA LUMPUR, 19 Disember - Suruhanjaya Komunikasi dan Multimedia Malaysia (MCMC) menasihatkan orang ramai untuk henti menularkan video tiga beradik yang maut terkena renjatan elektrik di Tumpat, Kelantan.Ini bagi menghormati mangsa dan privasi keluarga serta memberi ruang kepada pihak berkuasa untuk menjalankan siasatan lanjut.

MCMC berkata, pihaknya juga telah mengambil langkah proaktif mengangkat perkara berkenaan untuk perhatian dan tindakan selanjutnya oleh penyedia platform seperti Meta, Twitter dan TikTok dalam usaha mengekang penularan video berkaitan."Suruhanjaya turut menasihatkan pengguna media sosial untuk membuat laporan secara terus terhadap kandungan sensitif dan tidak sesuai untuk tatapan umum kepada penyedia platform," kata MCMC menerusi kenyataan.Orang awam turut digalakkan untuk sentiasa mengawal selia kendiri dan peka tentang kandungan yang mereka terima atau di kongsi secara dalam talian.


Hampir 20,000 penduduk terjejas banjir di Terengganu

MARANG, 19 Disember- Seramai 19,849 penduduk terjejas banjir di Terengganu berada di 249 pusat pemindahan sementara (PPS) setakat pukul 6.00 petang tadi.

Daerah Besut di Terengganu dilaporkan mengalami banjir teruk daripada lapan daerah di negeri itu ketika ini dengan 5,176 penduduk terjejas banjir ditempatkan di 83 PPS.Tujuh daerah lain yang terjejas akibat banjir di negeri itu ialah Kuala Terengganu, Kemaman, Dungun, Marang, Setiu, Hulu Terengganu dan Kuala Nerus. Pengarah Bahagian Keselamatan Kebakaran, Jabatan Bomba dan Penyelamat Malaysia (JBPM), Datuk Ahmad Izram Osman berkata keadaan itu menyukarkan pihaknya untuk mendapatkan akses bagi memasuki ke kawasan terjejas di daerah berkenaan. "Buat masa ini tiada apa-apa kesukaran yang dihadapi, cuma kita terputus hubungan di Besut. Kita tidak dapat ke sana menggunakan jalan darat. kita terpaksa menggunakan kaedah lain untuk pergi ke kawasan pedalaman," katanya kepada pemberita di Akademi Bomba Dan Penyelamat Malaysia Wilayah Timur di Wakaf Tapai, Marang, Terengganu. Ahmad Izram sempat meninjau kawasan terjejas banjir melalui udara di sekitar kawasan Hulu Terengganu melibatkan anggota JBPM dan pengamal media termasuk RTM.


Tanah runtuh: Pengarah Bomba Selangor dimasukkan ke hospital akibat keletihan

SELANGOR, 19 Disember- Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis yang terlibat dalam operasi mencari dan menyelamat (SAR) mangsa tanah runtuh di Batang Kali dimasukkan ke Hospital Selayang akibat keletihan dan angin ahmar ringan, hari ini.Pusat Gerak Operasi JBPM Negeri Selangor dalam kenyataan memaklumkan, Norazam dimasukkan ke hospital itu pada pukul 6.00 petang, namun keadaan beliau terkawal."Keadaan Norazam terkawal dan masih sedarkan diri."Sama-samalah kita doakan agar kesihatan beliau segera kembali pulih," menurut kenyataan.Norazam terbabit dalam operasi SAR di tapak lokasi bencana itu sejak awal tragedi tanah runtuh berkenaan berlaku pada Jumaat lalu.Operasi SAR itu kini masuk hari keempat dengan 24 mangsa disahkan meninggal dunia, manakala sembilan lagi masih hilang."Operasi mencari sembilan mangsa hilang tetap akan diteruskan," menurut kenyataan.Operasi SAR diteruskan melibatkan pelbagai pihak antaranya JBPM, Polis Diraja Malaysia (PDRM), Angkatan Pertahanan Awam (APM) dan Angkatan Tentera Malaysia (ATM) yang giat meneruskan pencarian di lokasi tanah runtuh sejak pukul 8 pagi tadi.Selain itu, sebanyak 11 unit anjing pengesan (K9) iaitu enam milik JBPM, empat milik PDRM dan satu milik ATM digunakan dalam operasi SAR.


Banjir: Penduduk terjejas di lima negeri meningkat

KUALA LUMPUR, 19 Disember - Penduduk terjejas banjir di Terengganu, Kelantan dan Pahang mencatatkan peningkatan setakat pukul 7 malam tadi.Dianggarkan lebih 43,000 penduduk terjejas di lima buah negeri.Terengganu merekodkan angka tertinggi dengan jumlah penduduk terjejas kini lebih 23,000 orang yang berlindung di 267 Pusat Pemindahan Sementara (PPS).Hulu Terengganu masih menjadi daerah paling terkesan sementara Kuala Nerus menjadi daerah terbaharu yang terjejas sekali gus menjadikan keseluruhan lapan daerah di negeri itu terlibat dengan banjir.Sementara itu, di Kelantan, penduduk terjejas meningkat kepada 20,343 orang yang berlindung di 122 PPS setakat pukul 7 malam tadi.Ini melibatkan 5,703 keluarga di sembilan daerah.

Berdasarkan Laman Web Rasmi public infobanjir Jabatan Pengairan dan Saliran (JPS),10 sungai di negeri itu mencatatkan aras melebihi tahap Bahaya antaranya Sungai Golok di Rantau Panjang, Sungai Lanas (Jeli) Sungai Lebir ( Kuala Krai), dan Sungai Golok (Tanah Merah).Pahang turut merekodkan peningkatan dengan 709 penduduk terjejas daripada 179 keluarga.Menurut Jawatankuasa Pengurusan Bencana Negeri Pahang, Kesemua mereka berlindung di sembilan PPS di daerah Raub dan Kuantan.Tiga PPS beroperasi di Raub dan enam di Kuantan.Manakala di Johor, Jawatankuasa Pengurusan Bencana Negeri melaporkan penduduk terjejas di Segamat kekal 75 orang setakat 4 petang tadi.Kesemua mereka daripada 21 keluarga itu masih ditempatkan di tiga PPS iaitu di Balai Raya Kampung Batu Badak, Balai Raya Kampung Kuala Paya dan Dewan Komuniti Kampung Tasek.Sementara di Perak, penduduk terjejas meningkat kepada 54 orang daripada 17 keluarga.Setakat pukul 4 petang tadi, dua PPS beroperasi iaitu PPS SK Sungai Tiang Darat di Bagan Datuk menempatkan 26 penduduk. Manakala di Hilir Perak, PPS Dewan SMK Abdul Rahman Taib Batu 4 kekal menempatkan 28 penduduk.


Capaian internet, telekomunikasi di kawasan banjir jadi keutamaan KKD

KUALA LUMPUR, 19 Disember- Kementerian Komunikasi dan Digital (KKD) sentiasa mengemaskini status capaian internet dan rangkaian telekomunikasi di kawasan terjejas banjir melalui Suruhanjaya Komunikasi dan Multimedia (SKMM). Menterinya, Fahmi Fadzil, berkata langkah itu penting bagi memastikan tiada sebarang capaian internet dan rangkaian telekomunikasi terjejas di kawasan terbabit terutama di pusat pemindahan sementara (PPS)."Hampir setiap jam akan berhubung dengan SKMM untuk bertanya apakah status capaian akses internet di PPS."Saya lihat yang penting waktu ini adalah pastikan jaringan telekomunikasi tidak tergendala dan sekiranya ada, maka pihak SKMM perlu bertindak segera untuk memastikan masalah itu dapat diselesaikan," katanya ketika ditemui pemberita di sini.Dalam perkembangan berkaitan, Agensi Pengurusan Bencana Negara (NADMA) memaklumkan lima negeri terjejas banjir, setakat ini melibatkan Kelantan, Terengganu, Pahang, Johor dan Perak.


Polisi tepat penting pacu ekonomi negara

KUALA LUMPUR, 19 Disember- Ekonomi negara perlu diberi nafas baharu bagi memastikan Malaysia mampu mendepani tahun baharu yang dijangka lebih mencabar.Fokus harus tertumpu kepada usaha mewujudkan polisi yang berupaya meningkatkan kemasukan pelabur asing.Ilham Centre berpendapat usaha mewujudkan kestabilan politik yang dilaksana Perdana Menteri, Datuk Seri Anwar Ibrahim berupaya merealisasikan hasrat membangunkan ekonomi negara.Ini termasuk pemeteraian perjanjian persefahaman antara gabungan politik yang membentuk Kerajaan Perpaduan Malaysia.Pengarah Eksekutif Ilham Centre, Hisommudin Bakar berkata, "pelabur sering mendapatkan informasi terkini berkenaan pentadbiran dan keadaan semasa kerajaan. Jadi pemeteraian MoU ini merupakan usaha yang dilakukan oleh kerajaan untuk memberikan keyakinan kepada pelabur asing."Yang ke-2 pngiktirafan daripada negara-negara yang mengadakan hubungan dagang dengan Malaysia juga adalah penting," katanya kepada RTM.


Belanjawan mini dibentang untuk bacaan kali pertama

KUALA LUMPUR, 19 Disember- Hari pertama sidang Dewan Rakyat menyaksikan pembentangan bacaan kali pertama Rang Undang-Undang (RUU) Kumpulan Wang Disatukan (Perbelanjaan Masuk Akaun) 2022.Pembentangan tersebut dibuat Perdana Menteri yang juga Menteri Kewangan, Datuk Seri Anwar Ibrahim di hadapan Speaker Dewan Rakyat Datuk Johari Abdul.Belanjawan mini membabitkan peruntukan hampir RM56 bilion itu, antara lain akan digunakan bagi membayar emolumen penjawat awam mulai Januari.Peruntukan akan dikeluarkan daripada Kumpulan Wang Pembangunan Negara mengikut Seksyen 4 Akta Kumpulan Wang Pembangunan.Namun, subseksyen yang diguna pakai, tidak dinyatakan.Bacaan kali kedua dijangka berlangsung esok. Belanjawan mini sementara itu diperlukan bagi memastikan kelancaran pentadbiran Putrajaya, sementara Belanjawan 2023 yang baharu disediakan.


Sokongan kepada PM mampu perkukuh keyakinan rakyat dan komuniti pelabur - TPM Fadillah

KUALA LUMPUR, 19 Disember - Sokongan majoriti kepada Perdana Menteri dan Kerajaan Perpaduan berupaya memperkukuh keyakinan rakyat dan komuniti perniagaan termasuk pelabur.Timbalan Perdana Menteri, Datuk Seri Fadillah Yusof berkata pelbagai strategi baharu sudah dipersiap bagi memastikan negara mampu mendepani cabaran mendatang.

"Kerajaan perpaduan akan berlandaskan prinsip tadbir urus yang baik, keadilan serta kesaksamaan sosial termasuk usaha-usaha reformasi bidang-bidang tertentu."Kerajaan perpaduan berikrar dengan iltizam yang jitu untuk terus menstabilkan iklim politik, memakmurkan ekonomi, menyatupadukan semua rakyat malaysia yang berbilang kaum serta mengangkat martabat malaysia di mata dunia," katanya.Datuk Seri Fadillah menyuarakan komitmen tersebut ketika membentangkan usul undi percaya terhadap Perdana Menteri di Dewan Rakyat.


94 pencawang elektrik di Kelantan ditutup

KUALA LUMPUR, 19 Disember- Tenaga Nasional Berhad (TNB) menutup sementara bekalan elektrik di 94 pencawang membabitkan jajahan Kota Bharu, Tanah Merah, Pasir Mas dan Pasir Puteh berikutan hujan lebat dan banjir.Kota Bharu membabitkan lima pencawang, Tanah Merah (8), Pasir Mas (59) dan Pasir Puteh (22).Menurut kenyataan dalam laman Facebook TNB Careline petang tadi, usaha sedang giat dijalankan bagi memastikan bekalan elektrik di kawasan terlibat dapat disalur secara berperingkat, bergantung kepada akses dan keadaan setempat.TNB juga mengingatkan orang ramai supaya sentiasa berwaspada dengan hujan lebat dan keadaan berisiko banjir serta menjauhi pepasangan elektrik yang terendam banjir.Menurut TNB penutupan bekalan akan dilakukan di pencawang elektrik yang berkaitan sekiranya banjir bertambah buruk serta membahayakan keadaan bagi memastikan keselamatan pengguna setempat.


Usul undi percaya Anwar sebagai PM10 lulus dengan suara majoriti di Parlimen

KUALA LUMPUR, 19 Disember - Dewan Rakyat meluluskan usul undi percaya terhadap Perdana Menteri, Datuk Seri Anwar Ibrahim.Sokongan majoriti diperoleh menerusi undian suara.Ini sekaligus membuktikan keabsahan Datuk Seri Anwar sebagai Perdana Menteri dan Kerajaan Perpaduan pimpinannya benar-benar kukuh.Keabsahan Ahli Parlimen Tambun itu disahkan Yang Dipertua Dewan Rakyat, Datuk Johari Abdul.

"Ahli-ahli yang berhormat sekarang saya kemukan masalah kepada majlis bagi diputuskan, masalahnya ialah bahwa usul seperti dikemukakan TPM dibawah nombor 8 dalam aturan urusan mesyuarat dan usul-usul hari ini hendaklah dipersetujukan. "Ahli yang setuju kata setuju, yang tidak kata tidak, lebih suara bersetuju...usul disetujukan," kata Datuk Johari Abdul selepas undian suara dibuat sebaik 13 Ahli Parlimen kerajaan dan pembangkang, selesai membahaskannya.Antara yang mengambil bahagian dalam sesi perbahasan usul tersebut ialah Ahli Parlimen Larut, Bagan, Kota Bharu, Sri Aman, Beluran, Pandan dan Arau.

Sementara itu, beberapa Menteri Kabinet pula berharap kelulusan usul undi percaya terhadap Perdana Menteri dapat menamatkan kesangsian dibangkitkan segelintir pihak mengenai kedudukan Datuk Seri Anwar Ibrahim sebagai Ketua Kerajaan.

"Bagi saya...biarlah yang hendak bermain politik itu terus bermain politik kita tahu mereka akan teruskan pertikaian-pertikaian mereka...tapi yang penting setelah membuktikan bahawa kita mempunyai sokongan yang padu...2/3 daripada jumlah ahli Parlimen."Maka sekarang kita perlu menyelesaikan masalah rakyat selain daripada isu kos sara hidup...semestinya isu banjir yang sekarang ini melanda terutama negeri-negeri di Pantai Timur," kata Menteri Komunikasi dan Digital, Fahmi Fadzil.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad pula berkata, fokus utama kini perlu tertumpu kepada usaha menyelesaikan permasalahan dihadapi rakyat.

"Bagi saya keberanian yang ditunjukkan kerajaan bawah YAB Datuk Seri Anwar Ibrahim untuk melakukan undi percaya ini satu perkara yang wajar kita contohi supaya kita dapat berhadapan dengan isu ini.

"Kita berharap selepas ini fokus semua ahli-ahli Parlimen tidak kira parti mana ialah untuk memastikan negara kita yang berdepan banyak cabaran dari segi ekonomi, pekerjaan dan cabaran alam sekitar yang ada pada hari ini kita dapat fokus untuk melaksanakan perkara tersebut," katanya.


3 beradik maut terkena renjatan elektrik

TUMPAT, 19 Disember- Tiga beradik perempuan maut terkena renjatan elektrik di hadapan rumahnya di Kampung Bendang Surau, Morak, tengah hari tadi.  Mohd Amin Mohd Nadzir berkata, "sebelum kejadian saya bersama tiga orang kakak berada di luar rumah untuk melihat keadaan banjir yang berlaku."  Kemudian selepas beberapa saat, "saya masuk ke dalam rumah dan kemudian keluar semula. Saya terkejut melihat kakak, Noor Fathiah Mohd Nadzir, 27 tergelincir da jatuh ke dalam air." Susulan itu, kedua-dua kakaknya cuba untuk menyelamatkan Noor Fathiah namun mereka juga terjatuh dan turut terkena renjatan elektrik.Ketika ditemui pemberita Mohd Amin menceritakan detik selepas kejadian, "jiran turut berpesan supaya tidak pergi ke tempat kejadian yang menimpa tiga orang kakak saya. Kalau saya pergi juga, mungkin sayalah mangsa ke-4." Katanya, ketiga-tiga kakaknya itu keluar untuk meninjau keadaan banjir namun berakhir dengan tragedi. Ketika kejadian, ibunya Zainun Sulaiman sedang tidur selepas menunaikan solat Dhuha sebelum dikejutkan dengan berita kematian tiga anak perempuannya. Ketua Polis Kelantan Datuk Muhamad Zaki Harun berkata selain Noor Fathiah; Sakinah, 29, dan Nurul Syazwani, 33, meninggal dunia di tempat kejadian."Ketiga-tiga mangsa dikatakan sedang berjalan kaki mengharungi banjir melalui hadapan sebuah rumah tersebut, namun kebocoran pendawaian menyebabkan ketiga-tiga mangsa terkena renjatan elektrik," katanya pada sidang media di Ibu Pejabat Polis Kontinjen (IPK) Kelantan, di sini hari ini.Mayat ketiga-tiga mangsa itu dibawa ke Hospital Tumpat untuk bedah siasat.